recursal/Fanatic-Fandom huggingface dataset:
ปฏิบัติการรักนาร็อกครั้งที่ 2

**ปฏิบัติการรักนาร็อกครั้งที่ 2** ถูกประกาศโดยไคเซอร์ไรน์ฮาร์ดเมื่อวันที่ 10 พฤศจิกายน ปีอวกาศที่ 799 ตรงกับปีนวจักรวรรดิที่ 1 ซึ่งถือเป็นการฉีกสนธิสัญญาบาอลัต

ไรน์ฮาร์ดประกาศยอมรับการกระทำผิดธรรมาภิบาลของพลเอกอาวุโสเฮ็ลมูท เร็นเนินคัมพฟ์ ข้าหลวงใหญ่จักรวรรดิ แต่ขณะเดียวกัน ก็กล่าวโทษรัฐบาลเสรีพันธมิตรดาวเคราะห์ ที่ยอมทำตามข้อเรียกร้องของเร็นเนินคัมพฟ์ แทนที่จะยึดมั่นในหลักการและปกป้องสิทธิ์อันชอบธรรมของจอมพลหยาง และเมื่อแผนการล้มเหลว รัฐบาลเสรีพันธมิตรดาวเคราะห์ก็หักหลังนายพลเร็นเนินคัมพฟ์เพราะกลัวถูกเอาคืน เจตนารมณ์ของสนธิสัญญาบาอลัตเป็นอันสูญสลายแล้ว ทางเดียวที่จะแก้ไขปัญหาคือการใช้กำลัง
เอากุสท์ ซามูเอล วาเลิน

**เอากุสท์ ซามูเอล วาเลิน** เป็นนายทหารจักรวรรดิกาแล็กซี เป็นหนึ่งในผู้บัญชาการกองเรือของกองทัพจักรวรรดิ

## ประวัติ

ไม่ปรากฎว่าวาเลินเข้ารับราชการทหารเมื่อใด แต่ในปีอวกาศที่ 792 เขาครองยศพันตรีและมีตำแหน่งเป็นต้นเรือของเรือลาดตระเวน *เฮ็สลิชเชอแอ็นท์ไลน์* (*Hässliche Entlein*) ซึ่งในช่วงนี้เอง เขาได้พบกับพันโทไรน์ฮาร์ด ฟอน มือเซิล เป็นครั้งแรก ซึ่งขณะนั้นไรน์ฮาร์ดมีตำแหน่งเป็นผู้บังคับการเรือ และในปลายปีดังกล่าว วาเลินมีส่วนช่วยไรน์ฮาร์ดในภารกิจลับเพื่อกอบกู้ต้นแบบเครื่องกำเนิดอนุภาคเซฟเฟิลเฉพาะทิศซึ่งถูกขโมยโดยกราฟแห่งแฮกซ์ไฮเมอร์ ขุนนางผู้พยายามลี้ภัยไปยังเสรีพันธมิตรดาวเคราะห์

กรกฎาคม ปีอวกาศที่ 799 พลเอกอาวุโสวาเลินนำกองเรือเข้าปิดล้อมดาวเคราะห์เทรร่า อันเป็นฐานใหญ่ของสังฆจักรเทรร่า เขาเกือบถูกลอบสังหารโดยสายลับของสังฆจักรบนเรือธงซาลามันเดอร์ เขาได้รับบาดเจ็บจนแพทย์ต้องตัดแขนซ้าย

ด้านชีวิตส่วนตัว วาเลินแต่งงานขณะมีอายุ 27 ปี และมีลูกชายหนึ่งคนซึ่งเกิดในปีถัดมา ภรรยาของเขาเสียชีวิตในปีอวกาศที่ 795 เขาจึงฝากลูกชายไว้ในการดูแลของปู่ย่า
มาเฟียปี 730

**มาเฟียปี 730** เป็นชื่อเรียกของทหารกลุ่มเล็กๆที่รวมตัวกัน และกลายเป็นผู้มีอิทธิพลวงการทหารและวงการการเมืองในเสรีพันธมิตรดาวเคราะห์ ตลอดเป็นที่จับตามองของแวดวงสังคมเป็นเวลาหลายปี สาเหตุที่เรียกชื่อนี้เพราะสมาชิกทั้งหมดเรียนจบนายร้อยรุ่นเดียวกันในปีอวกาศที่ 730 สมาชิกของกลุ่มนี้ล้วนเป็นทหารผ่านศึกมากผีมือที่ได้รับชัยชนะในสงคราม ผลงานของพวกเขาเป็นแรงบัลดาลใจที่ดีให้แก่ทหารรุ่นถัดไป

สุราแบรนด์ Mafia 730 เป็นสุราที่ได้รับความนิยมมากทั้งในและต่างประเทศ

## สมาชิกกลุ่มมาเฟียปี 730

* บรูซ แอชบีย์ (Bruce Ashbey)
* เฟรเดริก แจ็สเปอร์ (Frederick Jasper)
* วอลเลซ วอร์วิก (Wallace Warwick)
* จอห์น ดริงเกอร์ คอเปอร์ (John Drinker Cope)
* วิตโตรีโอ ดี แบร์ตินี (Vittorio di Bertini)
* ฟาง ชิวหลิน (Fang Qiulin)
* อัลเฟรด โรซาส (Alfred Rosas)
อแล็กซ็องดร์ บิวค็อก

**อแล็กซ็องดร์ บิวค็อก** เป็นนายทหารเสรีพันธมิตรดาวเคราะห์ เป็นมิตรและเป็นผู้ที่หยางเหวินหลี่ไว้วางใจ บิวค็อกปฏิบัติหน้าที่ในกองทัพมากกว่าห้าทศวรรษจนได้ดำรงตำแหน่งผู้บัญชาการกองเรืออวกาศ ถือเป็นนายทหารที่มีอายุมากที่สุดในกองทัพเสรีพันธมิตร

## ประวัติ

อแล็กซ็องดร์ บิวค็อก เกิดเมื่อปีอวกาศที่ 726 เขาเสียบุตรชายไปในสงคราม และไม่มีลูกหลานคนอื่น เขาใช้ชีวิตสองคนอยู่กับภรรยา บางโอกาสที่เขาอยู่กับหยางและยูเลียน เขามักจะนึกถึงลูกชายเขา

บิวค็อกเป็นนายพลปากร้าย แต่เป็นคนมีสัมมาสติคิดการรอบคอบและยึดมั่นในระบอบประชาธิปไตย

## งานทหาร

เขาเป็นทหารที่มีเส้นทางแตกต่างจากนายพลคนอื่น บิวค็อกไม่ได้จบจากโรงเรียนนายร้อย หากแต่เริ่มไต่เต้าตั้งแต่เป็นพลทหารโท ซึ่งเป็นยศทหารต่ำสุด ด้วยเหตุนี้ เขาจึงมียศต่ำกว่าจอมพลซีโทเลและจอมพลโลบอส แม้ว่าอายุและประสบการณ์ไม่ได้ด้อยกว่าเลย บิวค็อกเป็นที่ยอมรับนับถือในฐานะ “ผู้ช่ำชองยุทธวิธี”

ในช่วงแรกที่เป็นทหาร พลทหารบิวค็อกในวัย 19 ปีปฏิบัติหน้าที่ในกองเรือของพลเอกบรูซ แอชบีย์ ซึ่งเข้าร่วมยุทธการติอามัตครั้งที่ 2 ในปีอวกาศที่ 745 ต่อมา บิวค็อกเข้าสังกัดกองเรือที่ 5 ของนายพลวอลเลซ วอร์วิก โดยทำหน้าที่นายปืนของเรือประจัญบาน *ชาห์ อับบาส* โดยหารู้ไม่ว่า ในอนาคต ตัวเขานี่แหละจะได้เป็นผู้บัญชาการของกองเรือนี้

ระหว่างการรบ บิวค็อกมักจะรักษาความสุขุมไว้เสมอแม้กระทั่งตอนที่ปืนใหญ่ลำแสงของตนหมดพลังงาน และมักจะคอยเตือนเรียกสติของเพื่อนร่วมงานตลอดเวลา ความสามารถของบิวค็อกทำให้เขาได้เลื่อนขึ้นเป็นนายทหารสัญญาบัตร และแม้ว่าบิวค็อกจะมีความสามารถเหนือกว่าคนอื่นๆ แต่การที่เขาไม่ได้จบนายร้อยโดยตรงทำให้เขามักมีตำแหน่งตามหลังคนอื่น

ก่อนปีอวกาศที่ 788 บิวค็อกได้เลื่อนยศเป็นพลจัตวา และเป็นผู้บัญชาการทหารของระบบดาวมาโรเวีย ต่อมา บิวค็อกในยศพลโทได้เป็นผู้บัญชาการกองเรือที่ 5 และได้เข้าร่วมยุทธการวันฟรีท (ปีอวกาศที่ 794), ยุทธการติอามัตครั้งที่ 3 (ปีอวกาศที่ 795)

ในช่วงการรุกรานจักรวรรดิเมื่อปีอวกาศที่ 796 ระหว่างที่กองเรือที่ 5 ของบิวค็อกกำลังต่อสู้อยู่กับกองเรือร็อยเอินธาลในระบบดาวบีเฟิรสท์ บิวค็อกได้รับการเสนอจากพลโทหยางว่าควรถอนทัพกลับอีเซอร์โลน บิวค็อกจึงนำเสนอต่อกองบัญชาการใหญ่

### ผู้บัญชาการกองเรืออวกาศ

ภายหลังความย่อยยับในการรุกรานจักรวรรดิ ผู้บัญชาการกองเรืออวกาศ-จอมพลโลบอสลาออก สำนักกรรมาธิการกลาโหมเลื่อนยศบิวค็อกเป็นพลเอกและแต่งตั้งเป็นผู้บัญชาการกองเรืออวกาศคนใหม่

หยางแจ้งเตือนว่าอาจเกิดการรัฐประหารในประเทศ และขอให้บิวค็อกทำการป้องกัน บิวค็อกทำตามที่หยางว่า เขาตั้งทีมงานขึ้นมาเพื่อสอบสวนเรื่องนี้ในทางลับ แต่โชคร้ายที่สมาชิกในทีมนั้นดันเป็นสมาชิกคณะรัฐประหารเสียเอง เมื่อเกิดการรัฐประหารโดยคณะทหารรักษาชาติ บิวค็อกปฏิเสธเข้าร่วมกับคณะรัฐประหารและถูกควบคุมตัว ต่อมาเมื่อคณะรัฐประหารพ่ายแพ้ต่อพลเอกหยางเหวินหลี่ บิวค็อกก็กลับมาปฏิบัติหน้าที่ตามเดิม

## อ้างอิง

1. ↑ บทที่ 7 - พักสลับฉาก *ตำนานวีรบุรุษกาแล็กซี* เล่ม 1. เรื่องโดย โยชิกิ ทานากะ. แปลโดย Walker Emp
อุลริช เค็สเลอร์

**อุลริช เค็สเลอร์** เป็นนายทหารของจักรวรรดิกาแล็กซี ซึ่งต่อมาได้เป็นหนึ่งในขุนพลของไรน์ฮาร์ด ฟอน โลเอินกรัมม์ และได้ดำรงตำแหน่งเจ้ากรมสารวัตรทหาร

## ประวัติ

อุลริช เค็สเลอร์ เติบโตที่ดาวเคราะห์ไคลน์เก็ลท์ ไม่ไกลจากระเบียงอีเซอร์โลน พันโทเค็สเลอร์เป็นนายทหารธรรมนูญสังกัดกองเรืออวกาศ เขาถูกส่งตัวไปฝึกงานที่กรมสารวัตรทหารในปีอวกาศที่ 793 ในระหว่างนั้น มีสตรีคนหนึ่งเหยียบย่ำพระบรมฉายาลักษณ์ของจักรพรรดิรูดอล์ฟและจักรพรรดิฟรีดริชที่ 4 จากความโกรธที่เธอเสียลูกชายไปในสงคราม เพื่อนบ้านแจ้งเรื่องนี้ไปยังหน่วยงานราชการ จนเธอถูกสารวัตรทหารจับกุมข้อหาหมิ่นพระบรมเดชานุภาพ อย่างไรก็ตาม เค็สเลอร์ได้เข้าช่วยเธอไม่ได้ถูกทารุนจนตาย โดยบอกว่าเธอเป็นคนสติไม่ดี กลับกัน เค็สเลอร์บอกว่าเพื่อนบ้านคนนั้นสมควรถูกลงโทษ เนื่องจากเอาแต่ยืนดูเธอฉีกพระบรมฉายาลักษณ์โดยไม่ห้ามปราม ในใจอาจจะเห็นด้วยกับคนร้าย เรื่องราวนี้ของเค็สเลอร์สร้างความประทับใจให้ไรน์ฮาร์ดอย่างมาก

ในปีอวกาศที่ 794 พันเอกเค็สเลอร์ได้รับมอบหมายโดยเฟือสท์ริชชาร์ท ฟอน กริมเมิลส์เฮาเซิน ให้ดูแลความปลอดภัยในงานเลี้ยงฉลองเลื่อนยศเป็นพลเอก นี่เป็นครั้งแรกที่เขาพบกับพลตรีไรน์ฮาร์ด ฟอน มือเซิล จากการเข้าไปห้ามปรามไรน์ฮาร์ดไม่ให้มีเรื่องกับพลตรีลือเนอบวร์ค ในเดือนธันวาคมปีเดียวกัน เค็สเลอร์นำบันทึกของกริมเมิลเฮาเซินซึ่งมีข้อมูลลับของขุนนางใหญ่จำนวนมากไปมอบให้ไรน์ฮาร์ดที่ปราการอีเซอร์โลน

การที่ทหารยศสูงหลายคนไม่ชอบเค็สเลอร์ ทำให้เค็สเลอร์ขอย้ายตัวเองจากดาวหลวงโอดินไปยังดาวชายแดน ไรน์ฮาร์ดตั้งมั่นว่าจะเรียกตัวเขากลับมาเมื่อมีอำนาจมากกว่านี้

## ระบอบใหม่

ในปีอวกาศ 796 เขาได้รับการแต่งตั้งให้เป็นพลจัตวา และทำงานภายใต้ไรน์ฮาร์ด ในช่วงการรุกรานจักรวรรดิของเสรีพันธมิตร เขารับผิดชอบในการนำเสบียงอาหารออกจากชายแดน โดยทำงานร่วมกับบวร์คกราฟแห่งไคลน์เก็ลท์ ผู้ครองดาวเคราะห์ไคลน์เก็ลท์ ผู้บัญชาการกองเรือและเข้าสู้รบกับกองทัพลิพชตัทในช่วงสงครามกลางเมือง

ต้นปีอวกาศ 798 เขาได้เป็นเจ้ากรมสารวัตรทหาร แทนที่พลเอกกราฟแห่งออพเพินไฮเมอร์ ซึ่งพยายามติดสินบนไรน์ฮาร์ด ซึ่งเค็สเลอร์ก็ทำหน้าที่ได้ดี วันหนึ่ง เขาได้รายงานแผนการลักพาตัวไคเซอร์องค์น้อยของลันทส์แบร์คและชูมัคเคอร์ให้ไรน์ฮาร์ด แต่ไรน์ฮาร์ดก็ทำเป็นไม่สนใจเท่าไหร่ และบอกให้นำกำลังไปคุ้มกันพี่สาวของเขาแทน

ในช่วงปฏิบัติการรักนาร็อก เขาทำหน้าที่ผู้บัญชาการรักษาดาวหลวงโอดิน

เมื่อไรน์ฮาร์ดขึ้นเป็นไคเซอร์ เขาก็ได้คอยปราบปรามการทุจริตฉ้อฉลของอดีตสารวัตรทหาร และได้เดินทางไปยังดาวหลวงแห่งใหม่ของนวจักรวรรดิ ในปีอวกาศ 800 เขารับคำร้องขอของพลเอกอาวุโสลุทซ์ ในการสอบสวนไฮดริช ลัง ผู้อำนวยการรักษาความมั่นคงภายใน และอนุญาตให้ฮิลเดอการ์ดนำหลักฐานที่แสดงให้เห็นว่า ไฮดริชมีส่วนรู้เห็นในการลอบสังหารนิโคลัส โบลติก ในคุก แต่กระนั้น ลุทซ์ได้เสียชีวิตในดาวเคราะห์อุรวศี เพื่อป้องกันไม่ให้เกิดปัญหากับไฮดริช ประกอบกับได้จดหมายการกบฏของจอมพลร็อยเอินธาลในเวลาไล่เลี่ยกัน เขาจึงพยายามไม่ให้มิทเทอร์ไมเออร์เข้าสังหารไฮดริช เพื่อให้หลักฐานไปถึงมือของไรน์ฮาร์ด

นอกจากนี้ เขาไม่รังเกียจที่จะใช้ความรุนแรง แต่ไม่ผิดกฎหมาย ในการเค้นหาข้อมูลจากเชลยศึกผู้คลั่งศาสนา และมีบทบาทในการปราบปรามกลุ่มผู้คลั่งศาสนาที่ก่อความวุ่นวายในประเทศและพยายามจะฆ่าไคเซอรินฮิลเดอการ์ดกับแกรนด์ดัชเชสแห่งกรือเนอวัลด์

ภายหลังไคเซอร์ไรน์ฮาร์ดสวรรคต เขาได้เลื่อนยศเป็นจอมพล และได้แต่งงานกับมารีคา ฟอน ฟอยเออร์บัค พระสหายและนางสนองพระโอษฐ์ของไคเซอรินฮิลเดอการ์ด
อาเดรียน รูบินสกี

**อาเดรียน รูบินสกี** เป็นนักการเมืองชาวเฟซาน ดำรงตำแหน่งลันเดสแฮร์คนที่ 5 ของแคว้นเฟซาน ทักษะการชักใยทางการเมืองและกำหนดนโยบายการค้าทำให้เขาได้รับฉายาว่า **จิ้งจอกดำแห่งเฟซาน** เขาอยู่เบื้องหลังการยุแหย่จักรวรรดิกาแล็กซีและเสรีพันธมิตรดาวเคราะห์ให้ดำเนินสงครามห้ำหั่นกันโดยที่เฟซานเป็นผู้ได้รับประโยชน์ทางการเงินจากสงครามครั้งนี้

## ประวัติ

ภูมิหลังของรูบินสกีไม่เป็นที่แน่ชัด ทราบเพียงว่าเขาเคยเป็นสมาชิกโปลิตบูโรในสมัยรัฐบาลวาเลินคอฟ (ลันเดสแฮร์คนที่ 4) ต่อมาเมื่อวาเลินคอฟถูกสังหารโดยสังฆจักรเทรร่า เนื่องจากต้องการเป็นอิสระจากสังฆจักร สังฆจักรจึงได้แต่งตั้งรูบินสกีขึ้นเป็นผู้นำคนใหม่ของเฟซาน

ภายหลังยุทธการอัสทาร์ท รูบินสกีเริ่มจับตามองไรน์ฮาร์ด ฟอน โลเอินกรัมม์ และหยางเหวินหลี่ ตามลำดับ และในปีอวกาศที่ 796 รูบินสกีเป็นผู้อนุมัติให้ขายระบบป้องกันภัย "สร้อยคออาร์เตมิส" ให้แก่ขุนนางจักรวรรดิอย่างมัคซีมีลีอาน ฟอน คัสทรอพ จนนำไปสู่กบฎคัสทรอพเป็นเวลาสั้นๆ
โบโรดีน

**โบโรดีน** เป็นนายทหารเสรีพันธมิตรดาวเคราะห์ ดำรงตำแหน่งผู้บัญชาการกองเรือที่ 12 จนกระทั่งเสียชีวิต

โบโรดีนเคยนำกองเรือที่ 12 เข้าร่วมสู้รบในยุทธการวันฟรีทเมื่อ ปีอวกาศที่ 794

เขามีบทบาทในช่วงการรุกรานจักรวรรดิ กองเรือของเขาสู้รบกับกองเรือของพลโทลุทซ์ที่ระบบดาวเบิลทอร์น และประสบความเสียหายจนอยู่ในภาวะที่ไม่อาจสู้ต่อหรือหลบหนี สถานการณ์ดังกล่าวที่ให้โบโรดีนจึงยิงตัวตาย พลตรีคอนนอลลีรับช่วงบัญชาการต่อและนำกองเรือที่ 12 ยอมจำนนต่อกองเรือลุทซ์
แกรนด์ดยุกริชชาร์ท

**แกรนด์ดยุกริชชาร์ท** เป็นพระโอรสองค์ใหญ่ในจักรพรรดิออทฟรีดที่ 5 และทรงดำรงพระยศมกุฎราชกุมาร

ในปีอวกาศที่ 761 มกุฎราชกุมารริชชาร์ทถูกใส่ร้ายว่าวางแผนปลงพระชนม์ไกเซอร์ออทฟรีดที่ 5 พระองค์ถูกประหารชีวิตไปพร้อมกับขุนนางผู้สนับสนุนและบริวาร 60 คน ทำให้พระอนุชาของพระองค์ แกรนด์ดยุกคลีเมนทซ์ ได้ขึ้นเป็นมกุฎราชกุมารองค์ใหม่ ความจริงถูกเปิดเผยในอีกสามปีต่อมาว่าริชชาร์ทเป็นผู้บริสุทธิ์และถูกใส่ความโดยคลีเมนทซ์ แกรนด์ดยุกคลีเมนทซ์พยายามหลบหนีไปเสรีพันธมิตรแต่ประสบอุบัติเหตุสิ้นพระชนม์ระหว่างทาง ทำให้แกรนด์ดยุกฟรีดริช พระอนุชาองค์เล็กได้ขึ้นเป็นมกุฎราชกุมารองค์ใหม่
บรึนฮิลด์

***บรึนฮิลด์*** เป็นเรือประจัญบานอันเป็นเรือธงใหญ่แห่งกองทัพจักรวรรดิ ในบังคับบัญชาของไรน์ฮาร์ด ฟอน โลเอินกรัมม์ และต่อมา เรือธงบรึนฮิลด์เป็นสัญลักษณ์แห่งอำนาจของราชวงศ์โกลเดอเนอร์เลอเวอ

## ประวัติ

เรือบรึนฮิลด์เป็นเรือที่จักรพรรดิฟรีดริชที่ 4 ทรงประทานให้แก่ไรน์ฮาร์ด ฟอน มือเซิล ในโอกาสที่ไรน์ฮาร์ดได้เลื่อนยศเป็นพลเอกและได้รับแต่งตั้งเป็นผู้บัญชาการกำลังรบนอกไรช์หลังมีชัยในยุทธการติอามัตครั้งที่ 3 ในปีอวกาศที่ 795 บรึนฮิลด์ถือเป็นเรือประจำตัวของไรน์ฮาร์ดตลอดช่วงชีวิตเขา มีบทบาทสำคัญในยุทธการครั้งใหญ่หลายครั้ง

หลังการสวรรคตของไคเซอร์ไรน์ฮาร์ด บรึนฮิลด์ถูกปลดประจำการและถูกนำไปจอดไว้เคียงข้างเรือธงบาร์บารอสซาของเคียร์ชไอส์

## คุณลักษณะ

*บรึนฮิลด์* ถือเป็นเรือต้นแบบระหว่างการทดสอบของเรือรบยุคถัดไป เทคโนโลยีใหม่ล่าสุดด้านต่างๆของจักรวรรดิล้วนถูกนำมาติดตั้งในเรือนี้อย่างเต็มที่ มีระบบเกราะแบบใหม่ที่สามารถเบี่ยงเบนการโจมตีด้วยปืนเรือ เป็นเรือธงที่มีศักยภาพในการควบคุมอำนวยการกองเรือขนาดใหญ่ถึงหนึ่งแสนลำหรือมากกว่า บรึนฮิลด์ถูกออกแบบให้มีขนาดเล็กกว่าเรือธงจักรวรรดิชั้นก่อนๆ (เช่น *วิลเฮลมินา*, *ออสมาร์ค* และ *แบร์ลีน*) แต่มีอำนาจการยิงที่เหนือกว่า นอกจากระบบปืนใหญ่ที่ทรงพลังแล้ว บรึนฮิลด์ยังมีแท่นยิงมิสไซล์จำนวนสี่ระบบ แต่ละระบบมีท่อยิงหกท่อ

บรึนฮิลด์มีผิวเคลือบเกราะแบบพิเศษซึ่งก่อประกายแสงแวววาวสีขาว การเคลือบดังกล่าวมีวัตถุประสงค์เพื่อสะท้อนหรือลิดรอนการปะทะของลำแสงอาวุธ ซึ่งถือเป็นเรือรบลำแรกในกองทัพจักรวรรดิที่มีการติดตั้งและทดสอบเทคโนโลยีนี้ การทดสอบถูกกระทำโดยปืนใหญ่เรือธงชั้นวิลเฮลมินา ที่ระยะห่างห้าวินาทีแสง และได้ผลลัพธ์ที่น่าพอใจ อย่างไรก็ตาม เทคโนโลยีการเคลือบเกราะแบบนี้มีค่าใช้จ่ายสูงมาก และแพงเกินกว่าจะนำไปใช้ในกระบวนการผลิตแบบมวลหมู่ การเคลือบเกราะแบบพิเศษนี้ถูกพิสูจน์ประสิทธิภาพในการรบจริงที่ยุทธการเล็กนีซา บรึนฮิลด์ไม่ได้รับความเสียหายหลังถูกยิงโดยปืนใหญ่ลำแสงนิวตรอน ลำกล้อง 20 มม. อันเป็นอาวุธหลักของเรือประจัญบานชั้นแรเดิลของกองทัพเสรีพันธมิตร

## ผู้บังคับการเรือ

1. พันเอกคาร์ล โรแบร์ท ชไตน์เม็ทซ์ (ปีอวกาศ 795)
2. พันเอกล็อยชเนอร์ (ปลายปีอวกาศ 795-797)
3. พันโทนีเมิลเลอร์ (ปีอวกาศ 797-799)
4. พลจัตวาซีคแบร์ท ไซด์ลิทซ์ (ปีอวกาศ 799-801)

## เกร็ด

* *บรึนฮิลด์* เป็นวีรสตรีในมหาอุปรากร *แหวนของนีเบอลุง* ของริชชาร์ท วากเนอร์ นางเป็นคนรักของซีคฟรีด เธอมีส่วนทางอ้อมในการเสียชีวิตของซีคฟรีด นางจึงเผลาผลาญตนเองในเปลวเพลิงฌาปนกิจ เปลวเพลิงมอดไหม้ถึงสรวงสวรรค์และผลาญล้างโลก สิ้นสุดยุคแห่งการปกครองของทวยเทพ

## อ้างอิง

1. ↑ *Legend of Galactic Heroes Gaiden*: *The Third Battle of Tiamat*
จักรพรรดินีนาถคาธาริน

**จักรพรรดินีนาถคาธาริน** หรือพระนามเต็มคือ **คาธาริน เค็ทเชิน ฟอน เพ็จนิทซ์** เป็นไคเซอรินองค์ที่ 38 แห่งจักรวรรดิกาแล็กซี เป็นบุตรีของบวร์คกราฟแห่งเพ็จนิทซ์ และมีศักดิ์เป็นเหลนในจักรพรรดิออทฟรีดที่ 5 จักรพรรดินีนาถคาธารินทรงเป็นจักรพรรดินีนาถพระองค์แรกของจักรวรรดิ และเป็นรัชกาลสุดท้ายของราชวงศ์โกลเดินบาม

การลักพาตัวจักรพรรดิแอร์วิน โยเซฟที่ 2 วัยเจ็ดขวบจากดาวหลวงโอดินไปยังเสรีพันธมิตรดาวเคราะห์ในเดือนกรกฎาคม ปีอวกาศที่ 798 และการจัดตั้งรัฐบาลพลัดถิ่นจักรวรรดิที่ดาวหลักไฮเนสเซิน ทำให้นายรัฐมนตรีไรน์ฮาร์ด ฟอน โลเอินกรัมม์ อ้างเป็นเหตุในการประกาศสงครามต่อเสรีพันธมิตรดาวเคราะห์ ต่อมา รัฐบาลจักรวรรดิจึงประกาศการสละราชสมบัติของแอร์วินโยเซฟ ในวันที่ 20 กันยายน ปีอวกาศที่ 798 ไรน์ฮาร์ดตัดสินใจถวายราชสมบัติแก่ท่านหญิงคาธาริน เค็ทเชิน (ตามคำแนะนำของเสนาธิการใหญ่เพาล์ ฟอน โอเบอร์ชไตน์) ทำให้เธอขึ้นครองราชย์ด้วยวัยเพียงแปดเดือน บิดาของพระนางได้เลื่อนยศขุนนางเป็นดยุกและทำหน้าที่ผู้สำเร็จราชการแผ่นดิน

หนึ่งเดือนหลังจากที่กองทัพจักรวรรดิสามารถปิดล้อมดาวหลักไฮเนสเซินและเจรจาทำสนธิสัญญาบาอลัต ผู้สำเร็จราชการแผ่นดินลงนามประกาศสละราชสมบัติแทนพระนางในวันที่ 20 มิถุนายน ปีอวกาศที่ 799 และมอบราชสมบัติแก่ดยุกแห่งโลเอินกรัมม์ ด้วยเหตุฉะนี้ ไรน์ฮาร์ดจึงขึ้นครองราชสมบัติเป็นไคเซอร์องค์ใหม่ในวันที่ 22 มิถุนายน เป็นการปิดฉากราชวงศ์โกลเดินบามโดยสมบูรณ์หลังปกครองมาเกือบห้าศตวรรษ คาธารินในฐานะอดีตไคเซอรินจะได้รับเงินบำนาญตลอดชีพปีละ 1.5 ล้านไรชส์มาร์ค
บาร์บารอสซา

***บาร์บารอสซา*** เป็นเรือธงจักรวรรดิของซีคฟรีด เคียร์ชไอส์

## ประวัติ

เมื่อไรน์ฮาร์ด ฟอน โลเอินกรัมม์ ได้ขึ้นเป็นจอมพลในต้นปีอวกาศที่ 796 เขาจัดตั้งทำเนียมจอมพลของตนเองขึ้น และรับพลตรีเคียร์ชไอส์เข้าสังกัดทำเนียบจอมพลของตนเอง ไรน์ฮาร์ดจัดสรรกำลังส่วนหนึ่งให้แก่เคียร์ชไอส์และจัดตั้งเป็นกองเรือน้อยโดยมอบเรือบาร์บารอสซาไว้เป็นเรือธงประจำกองเรือ

ภารกิจแรกของเรือธงบาร์บารอสซา คือปฏิบัติการปราบปรามกบฎคัสทรอพในต้นปีอวกาศที่ 796 ต่อมาในปีเดียวกัน ได้มีส่วนร่วมในปฏิบัติการกสกัดกั้นการรุกรานโดยเสรีพันธมิตร กองเรือเคียร์ชไอส์ทำหน้าที่ลอบกำจัดกองยุทธบำรุง และเข้าปะทะกับกองเรือที่ 7 และกองเรือที่ 13 บริเวณระบบดาวซแวร์ค และต่อมามีส่วนร่วมในยุทธการอมฤตสระ

ภายหลังการอสัญกรรมของเคียร์ชไอส์ เรือบาร์บารอสซาถูกปลดระวางและถูกจอดไว้ในโอดิน และเมื่อจักรพรรดิไรน์ฮาร์ดสวรรคต มีการปลดระวางเรือบรึนฮิลด์และนำมาจอดไว้เคียงข้างบาร์บารอสซา

## ลักษณะ

บาร์บารอสซาเป็นเรือธงสีแดงฉาน ถือเป็นเรือต้นแบบยุคใหม่ในระหว่างการทดสอบเช่นเดียวกับเรือบรึนฮิลด์ มีการติดตั้งเทคโนโลยีล้ำหน้าที่สุดของจักรวรรดิ อย่างไรก็ตาม ในขณะที่เรือบรึนฮิลด์มีอำนาจการยิงและป้องกันที่สมมาตรกัน เรือบาร์บารอสซากลับลดทอนอำนาจป้องกันลงระดับหนึ่ง เพื่อที่จะเน้นความคล่องตัวแทน

อาวุธหลักของบาร์บารอสซาปืนใหญ่อนุภาคยิ่งยวดซึ่งติดตั้งอยู่บริเวนคางเรือ อาวุธรองลงมาคือปืนใหญ่ลำแสงจำนวน 6 ท่อยิง โดยมีกำลังขับจากเครื่องเร่งอนุภาครุ่นใหม่ มีการติดตั้งสนามพลังเหนี่ยวนำทิศทางขนาดใหญ่ ที่ทำให้การยิงมีความแม่นยำมากขึ้น ข้างลำเรือยังมีการติดตั้งแท่นยิงมิสไซล์ขนาดเล็กและแท่นเลเซอร์เพื่อต่อต้านยานรบขนาดเล็กของข้าศึก

ขุมกำลังของบาร์บารอสซาเป็นเครื่องยนต์รุ่นใหม่ที่มีอัตราการสิ้นเปลืองน้อยลง แต่มีแรงขับและอัตราเร่งดีกว่าเดิม

## เกร็ด

* *บาร์บารอสซา* เป็นคำในภาษาอิตาลีที่แปลว่า "หนวดแดง" ซึ่งเป็นชื่อเล่นของจักรพรรดิฟรีดริชที่ 1 แห่งจักรวรรดิโรมันอันศักดิ์สิทธิ์
อาดัลแบร์ท ฟอน ฟาเรินไฮท์

**อาดัลแบร์ท ฟอน ฟาเรินไฮท์** เป็นนายทหารของจักรวรรดิกาแล็กซี ภายหลังได้เป็นหนึ่งในขุนพลของดยุกแห่งโลเอินกรัมม์

## ประวัติ

เขาเกิดในครอบครัวขุนนางชั้นเอดเลอร์ ต่อมาเข้ารับราชการทหารจักรวรรดิ เขามีจุดยืนอย่างเปิดเผยว่ามาเป็นทหารเพื่อหาเลี้ยงชีพ ไม่ใช่เพื่อชื่อเสียงหรือเกียรติยศ ฟาเรินไฮท์มีชื่อเสียงด้านกลวิธีรุดตีฉาบฉวย แต่มีจุดอ่อนด้านการตั้งรับ

ในยุทธการอัสทาร์ท พลตรีฟาเรินไฮท์เป็นนายพลเพียงคนเดียวที่คล้อยตามแผนยุทธการของไรน์ฮาร์ด และรับหน้าที่เป็นทัพหน้าในการโจมตีกองทัพเสรีพันธมิตร

หลังการสวรรคตของไคเซอร์ฟรีดริชที่ 4 พลโทฟาเรินไฮท์เข้าร่วมกับสันนิบาตลิพชตัทพร้อมกับพลเอกอาวุโสแมร์คัทซ์ เมื่อสันนิบาตเป็นฝ่ายเพลี่ยงพล้ำ เขาเสนอดยุกแห่งเบราน์ชไวค์ให้ใช้ปราการไกแอสบวร์คเป็นฐานที่มั่นบั่นทอนกำลังรบของศัตรูแต่ถูกปฏิเสธ สุดท้ายปราการไกแอสบวร์คถูกยึด ดยุกแห่งเบราน์ชไวค์ดื่มไวน์พิษเสียชีวิต เมื่อไรน์ฮาร์ดกุมอำนาจกองทัพอย่างเบ็ดเสร็จ เขาในฐานะทหารจักรวรรดิจึงยินยอมรับใช้ไรน์ฮาร์ด

ในช่วงปฏิบัติการรักนาร็อก เขาเข้าร่วมในยุทธการรันเตมาริโอ พร้อมกับกองเรือบิทเทินเฟิลด์ แต่ต่อมา เขาเสียชีวิตในยุทธการคอร์ริดอร์ หลังจากที่เขาพึ่งได้รับยศพลเอกอาวุโส ส่งผลให้เขาได้รับการปูนบำเหน็จหลังความตายเป็นจอมพลแห่งจักรวรรดิ

## อ้างอิง

* Adalbert von Fahrenheit - Gineipaedia
ฮิลเดอการ์ด ฟอน มารีนดอร์ฟ

**ฮิลเดอการ์ด ฟอน มารีนดอร์ฟ** หรือชื่อเล่น **ฮิลเดอ** เป็นบุตรีของฟรันซ์ ฟอน มารีนดอร์ฟ ผู้ครองแคว้นมารีนดอร์ฟ ต่อมานางได้เป็นเลขานุการของไรน์ฮาร์ด ฟอน โลเอินกรัมม์ และท้ายที่สุด ได้อภิเษกสมรสและได้รับการสถาปนาเป็นไคเซอริน

## ประวัติ

ในช่วงก่อนการทัพลิพชตัท ในขณะที่ฮิลเดอศึกษาอยู่ที่มหาวิทยาลัยโอดิน เธอเป็นผู้โน้มน้าวให้บิดานำตระกูลมารีนดอร์ฟเข้าสนับสนุนจอมพลไรน์ฮาร์ด ฟอน โลเอินกรัมม์ ต่อมาเมื่อไรน์ฮาร์ดขึ้นเป็นนายกรัฐมนตรีจักรวรรดิ จึงแต่งตั้งฮิลเดอเป็นเลขานุการนายกรัฐมนตรี ต่อมาในช่วงปฏิบัติการรักนาร็อกครั้งที่ 1 ฮิลเดอได้รับการบรรจุเข้ากองทัพจักรวรรดิในตำแหน่งพลเรือนเทียบเท่าร้อยโท
แฮร์มัน ฟอน ลือเนอบวร์ค

**แฮร์มัน ฟอน ลือเนอบวร์ค** เป็นนายทหารจักรวรรดิที่แปรพักตร์ไปอยู่กองทัพเสรีพันธมิตรและได้เป็นผู้บังคับการกรมทหารโรเซินริทเทอร์ ก่อนที่จะแปรพักตร์กลับมากองทัพจักรวรรดิ

ลือเนอบวร์คมีความเชี่ยวชาญในสงครามทางบก เขาอาสาตนเป็นผู้นำกำลังรบภาคพื้นดินในยุทธการวันฟรีทแทนที่ไรน์ฮาร์ด ฟอน มือเซิล จนนำไปสู่ภาวะปรปักษ์ของทั้งสอง

ลือเนอบวร์คเกลียดชังไรน์ฮาร์ดเข้าใส้ ในเดือนพฤษภาคม ปีอวกาศที่ 794 เขาและภรรยาไปเยี่ยมพลเอกอาวุโสออฟเลสเซอร์-ผู้บัญชาการทหารราบพลเกราะ ซึ่งเป็นทหารผู้ใกล้ชิดขุนนางใหญ่ เขาต้องการเป็นส่วนหนึ่งของแนวร่วมต่อต้านไรน์ฮาร์ด อย่างไรก็ตาม ตัวออฟเลสเซอร์ไม่ชอบลือเนอบวร์คพอๆกับที่ไม่ชอบไรน์ฮาร์ด จึงได้บอกปัดไป

ลือเนอบวร์คถูกสังหารโดยอดีตลูกน้องของตัวเอง วัลเทอร์ ฟอน เชินคอพฟ์ ในยุทธการอีเซอร์โลนครั้งที่ 6
ริชชาร์ท ฟอน กริมเมิลส์เฮาเซิน

**ริชชาร์ท ฟอน กริมเมิลส์เฮาเซิน** เป็นนายทหารและขุนนางแห่งจักรวรรดิกาแล็กซี เขาเคยเป็นผู้บังคับบัญชาโดยตรงของไรน์ฮาร์ด ฟอน มือเซิล ในยุทธการวันฟรีท

## ประวัติ

ริชชาร์ท ฟอน กริมเมิลส์เฮาเซิน เกิดในตระกูลขุนนางในปีอวกาศที่ 718 ด้วยความเป็นบุตรคนที่สามของครอบครัว จึงมีโอกาสน้อยมากที่จะได้สืบบรรดาศักดิ์เฟือสท์ ฟอน กริมเมิลส์เฮาเซิน ต่อจากบิดา อย่างไรก็ตาม เมื่อพี่ชายทั้งสองของเขาเสียชีวิตในการรบ ทำให้เขากลายเป็นทายาทคนเดียวของตระกูล

ไม่นานหลังเรียนจบโรงเรียนเตรียมทหาร เขามีโอกาสเข้าถวายงานแกรนด์ดยุกฟรีดริช (ต่อมาคือจักรพรรดิฟรีดริชที่ 4) ในตำแหน่งนายทหารคนสนิท ทำให้ต่อมาเขากลายเป็นคนที่ไคเซอร์ฟรีดริชไว้วางพระทัยมาก และมักจะขอคำปรึกษาในเรื่องต่างๆอยู่เสมอ รวมทั้งเรื่องที่ทรงจะมอบบรรดาศักดิ์ *กราฟ ฟอน โลเอินกรัมม์* ให้ไรน์ฮาร์ด เป็นไปได้ว่าในช่วงที่เขาเป็นนายทหารคนสนิทในพระองค์นี้เองที่เขาเริ่มจดบันทึกการกระทำผิดต่างๆของพวกขุนนางใหญ่

## ราชการทหาร

ก่อนปีอวกาศที่ 794 กริมเมิลส์เฮาเซินได้รับการเลื่อนยศเป็นพลโทและได้เป็นผู้บัญชาการกองเรือ อย่างไรก็ตาม กริมเมิลส์เฮาเซินเป็นเพียงแค่ทหารแก่ไร้ฝีมือคนหนึ่งเท่านั้น เหล่าผู้นำกองทัพจึงพยายามไม่เลือกใช้กองเรือกริมเมิลส์เฮาเซินในปฏิบัติการครั้งสำคัญ ตัวกริมเมิลส์เฮาเซินเองก็ไม่มีความพยายามจะลบคำครหาเหล่านั้นมากเท่าไหร่ ไรน์ฮาร์ดไม่ชอบบุคลิกเช่นนี้ของกริมเมิลส์เฮาเซินมาก ถึงขนาดเคยพูดลับหลังว่า *"อยู่ไปก็เปลืองออกซิเจน"*

## การเสียชีวิต​

หลัง​สิ้นสุด​ยุทธการ​วันฟรีท เขาได้มอบหมายให้อุลริช​ เค็สเลอร์นำนำบันทึกของเขาซึ่งมีข้อมูลลับของขุนนางใหญ่จำนวนมากไปมอบให้กับไรน์ฮาร์ด​ ก่อนที่เขาจะเสียชีวิต​ด้วยโรคชราในเดือนธันวาคม​ ปีอวกาศ​ 794 รวมอายุ​ได้​ 76 ปี

## อ้างอิง

1. ↑ HBSHBL: *The Battle of Van-Fleet Starzone*
ราชวงศ์โลเอินกรัมม์

**ราชวงศ์โลเอินกรัมม์** หรือเรียก **ราชวงศ์โกลเดินเลอเวอ** (Goldenlöwe) หรือบ้างเรียก **นวราชวงศ์** เป็นราชวงศ์ที่ปกครองนวจักรวรรดิกาแล็กซี ถัดจากราชวงศ์โกลเดินบาม นวราชวงศ์ได้รับการสถาปนาโดยไรน์ฮาร์ด ฟอน โลเอินกรัมม์ ซึ่งปราบดาตนเองเป็นจักรพรรดิกาแล็กซี

## สมาชิก

เรียงตามลำดับ

1. ไคเซอร์ไรน์ฮาร์ด ฟอน โลเอินกรัมม์
2. แกรนด์ดัชเชสอันเนโรเซอ ฟอน กรือเนอวัลด์
3. แกรนด์ดยุกซีคฟรีด เคียร์ชไอส์ *(แต่งตั้งหลังความตาย)*
4. ไคเซอรินฮิลเดอการ์ด ฟอน โลเอินกรัมม์-มารีนดอร์ฟ
5. ไคเซอร์อเล็คซานเดอร์ ซีคฟรีด ฟอน โลเอินกรัมม์
แบร์นฮาร์ด ฟอน ชไนเดอร์

**แบร์นฮาร์ด ฟอน ชไนเดอร์** เป็นนายทหารจักรวรรดิกาแล็กซี มีบทบาทสำคัญจากการเป็นนายทหารผู้ช่วยของพลเอกอาวุโสวิลลีบัลด์ โยอาคิม ฟอน แมร์คัทซ์ เขารับใช้แมร์คัทซ์ตั้งแต่ยุทธการอัสทาร์ท (ปีอวกาศที่ 796) จวบจนยุทธการศิวะ (ปีอวกาศที่ 801)

## ประวัติ

ชไนเดอร์ในยศร้อยเอกทำหน้าที่เป็นนายทหารผู้ช่วยของพลเอกวิลลีบัลด์ โยอาคิม ฟอน แมร์คัทซ์ ในช่วงยุทธการอัสทาร์ท ต่อมาเมื่อพวกขุนนางจักรวรรดิสมคมกำลังทหารโค่นล้มจอมพลไรน์ฮาร์ด ฟอน โลเอินกรัมม์ในปีอวกาศที่ 797 แมร์คัทซ์ได้ปรับทุกข์กับชไนเดอร์ตอนที่ถูกทาบทามกึ่งบังคับโดยดยุกออทโท ฟอน เบราน์ชไวค์ ให้มาเป็นผู้บัญชาการใหญ่กองทัพสันนิบาตลิพชตัท

เมื่อสงครามกลางเมืองจักรวรรดิปะทุขึ้น พันตรีชไนเดอร์ใช้เวลาส่วนใหญ่อยู่ในปราการไกแอสบวร์ค และได้ร่วมกับแมร์คัทซ์ในการออกศึกที่ยุทธการชานเดา ซึ่งแม้ได้รับชัยชนะแต่ก็ไม่เปลี่ยนสถานการณ์ของสงครามมากนัก เมื่อสงครามจบลงโดยที่ฝ่ายสันนิบาตพ่ายแพ้ แมร์คัทซ์คิดจะปลิดชีพตนเพื่อรักษาเกียรติทหาร แต่ถูกชไนเดอร์เกลี้ยกล่อมจนแมร์คัทซ์ยอมลี้ภัยไปที่เสรีพันธมิตรดาวเคราะห์ โดยอาศัยอยู่ที่ปราการอีเซอร์โลนในบัญชาของวีรบุรุษเลื่องชื่ออย่างหยางเหวินหลี่

ภายหลังการลักพาตัวจักรพรรดิแอร์วิน โยเซฟที่ 2 จากดาวหลวงโอดินในปีอวกาศที่ 798 ชไนเดอร์เป็นหนึ่งในบุคลากรของรัฐบาลพลัดถิ่นจักรวรรดิ พร้อมกับนายพลแมร์คัทซ์ซึ่งได้ระบเทียบเชิญให้ดำรงตำแหน่งรัฐมนตรีการสงครามพลัดถิ่น ชไนเดอร์มีทัศนคติทางลบต่อรัฐบาลพลัดถิ่น เนื่องจากรัฐบาลพลัดถิ่นไม่มีกำลังทหารเป็นของตัวเอง และมองว่าตำแหน่งรัฐมนตรีการสงครามของแมร์คัทซ์ เป็นตำแหน่งที่ว่างเปล่า แต่ถึงแม้ตัวเขาและผู้บังคับบัญชาของเขาจะมีความไม่มั่นใจเพียงใด แต่ก็ยอมเดินทางออกจากปราการอีเซอร์โลนไปที่ดาวหลักไฮเนสเซินเพื่อรับตำแหน่งในรัฐบาลพลัดถิ่นจักรวรรดิ

เมื่อเข้าร่วมกับรัฐบาลพลัดถิ่น ชไนเดอร์ได้รับการเลื่อนยศโดยรัฐบาลพลัดถิ่นเป็นพันโท
จักรพรรดิซีกิสมุนด์ที่ 1

**จักรพรรดิซีกิสมุนด์ที่ 1** เป็นไคเซอร์กาแล็กซีองค์ที่ 2 แห่งราชวงศ์โกลเดินบาม

ซีกิสมุนด์ที่ 1 เป็นโอรสในแกรนด์ดัชเชสคัททารีนา (พระธิดาองค์ใหญ่ในจักรพรรดิรูดอล์ฟที่ 1) กับดยุกโยอาคิม ฟอน น็อยเออชเตาเฟิน พระองค์ครองราชสมบัติในปีอวกาศที่ 351 ขณะยังไม่บรรลุนิติภาวะ ดยุกแห่งน็อยเออชเตาเฟินผู้บิดา นายกรัฐมนตรีจักรวรรดิ จึงทำหน้าที่ผู้สำเร็จราชการแผ่นดิน

การสวรรคตของรูดอล์ฟมหาราช ส่งผลให้เกิดการการกบฏของกลุ่มสาธารณรัฐนิยมทั่วจักรวรรดิ อย่างไรก็ตาม ข้าราชการ-ทหาร-ขุนนาง ที่รูดอล์ฟเลี้ยงดูอุ้มชูตลอดสี่ทศวรรษมีความหลอมรวมแข็งแกร่ง ดยุกแห่งน็อยเออชเตาเป็นผู้บัญชาการในการปราบกบฏจนมีผู้เสียชีวิตกว่าห้าร้อยล้านคน ส่งผลให้การปกครองของจักรวรรดิมีความมั่นคงไม่สั่นคลอน

ซีกิสมุนด์ที่ 1 เป็นผู้ปกครองที่โหดร้ายต่อกลุ่มต่อต้านสถาบันจักรพรรดิ แต่อีกด้านหนึ่ง ก็ทรงปกครองหมู่ประชาชนพลเมืองดีอย่างเป็นธรรม ถือเป็นการใช้แส้และหญ้าหวานอย่างช่ำชองในการวางรากฐานการปกครอง
ระบบดาวโซล

**ระบบดาวโซล** เดิมเรียก **ระบบสุริยะ** เป็นระบบดาวรอบนอกภายในจักรวรรดิกาแล็กซี ถือเป็นระบบดาวต้นกำเนิดของเผ่าพันธ์มนุษยชาติทั้งปวง

ระบบดาวโซลมีดาวฤกษ์ดวงเดียวคือดาวฤกษ์โซล (เดิมเรียกเดอะซัน) และประกอบด้วยดาวเคราะห์บริวาร 8 ดวงได้แก่ ดาวพุธ, ดาวศุกร์, ดาวเทรร่า, ดาวอังคาร, ดาวพฤหัสบดี, ดาวเสาร์, ดาวยูเรนัส และดาวเนปจูน
ฉุนอวี๋ เจี้ยน

**ฉุนอวี๋ เจี้ยน** (淳于 建) เป็นนายทหารเสรีพันธมิตรดาวเคราะห์ เป็นหนึ่งในนายทหารระดับผู้บัญชาการคนสุดท้ายของกองทัพ เป็นหนึ่งในนายทหารที่ยืนหยัดต่อสู้เพื่อระบอบประชาธิปไตยจนชีวิตหาไม่

## ประวัติ

ภูมิหลังของเขาไม่เป็นที่ปรากฎชัด ทราบเพียงว่าเขาเกิดเมื่อปีอวกาศ 761 และสมรสแล้ว เขาเคยเป็นนายทหารฝ่ายยุทธการ และได้รับการยอมรับนับถือว่าเป็นคนเก่งคนหนึ่ง

ในช่วงที่กองทัพจักรวรรดิทำปฏิบัติการรักนาร็อกและบุกยึดแคว้นเฟซานโดยฉับพลันในช่วงที่เป็นรองเสนาธิการกองเรืออวกาศ เสนาธิการกองเรืออวกาศ-พลโทออตโตมันอยู่ระหว่างการลาป่วยจากอาการเลือดออกในสมอง พลตรีฉุนอวี๋เจี้ยนซึ่งเป็นรองเสนาธิการกองเรืออวกาศ จึงปฏิบัติหน้าที่แทนพลโทออตโตมัน พลตรีฉุนอวี๋เจี้ยนเสนอให้จอมพลบิวค็อกมอบสิทธิ์ตัดสินใจแก่พลเอกหยางว่าจะสละปราการอีเซอร์โลนหรือไม่ เท่านั้นไม่พอ เขายังเห็นความเป็นไปได้สูงที่จะต้านทานการรุกรานของจักรวรรดิ

ก่อนหน้ายุทธการรันเตมาริโอ เขาได้รับแต่งตั้งเป็นเสนาธิการกองเรืออวกาศอย่างเป็นทางการและเลื่อนยศเป็นพลเอกเป็นกรณีพิเศษ หลังจากนั้นในยุทธการรันเตมาริโอ พลเอกฉุนอวี๋ทำหน้าที่เสนาธิการได้อย่างไม่บกพร่อง แต่ไม่ว่าเขาและจอมพลบิวค็อกจะเก่งกาจเพียงใด ก็ทำได้เพียงชะลอความพ่ายแพ้ออกไปเท่านั้น หลังความพ่ายแพ้ที่รันเตมาริโอ ฉุนยับยั้งบิวค็อกไม่ให้ฆ่าตัวตาย เขาให้เหตุผลว่าจักรวรรดิอาจต้องการตัวบุคคลระดับสูงของกองทัพเสรีพันธมิตรดาวเคราะห์ไว้เป็นตัวประกัน บุคลากรเบอร์ 1-3 ของกองทัพอย่างดอว์สัน, บิวค็อก และฉุนอวี๋ จำเป็นต้องเสียสละอิสรภาพตัวเองแลกกับกับอิสรภาพของหยาง เพื่อเปิดทางให้หยางสามารถจัดตั้งกองกำลังต่อต้านในอนาคต

ภายหลังการลงนามสนธิสัญญาบาอลัต จอมพลบิวค็อกเกษียณจากกองทัพ ฉุนอวี๋ได้ขึ้นเป็นรักษาการผู้บัญชาการกองเรืออวกาศ หลังจากนั้นหลายเดือน ประธานคณะมนตรีสูงสุด-ฌูเอา เฮเบโล่ ร้องขอให้ฉุนรับตำแหน่งผู้บัญชาการกองเรืออวกาศอย่างเป็นทางการ

เมื่อจักรวรรดิบอกเลิกสนธิสัญญาและยกทัพเข้ารุกรานเสรีพันธมิตรดาวเคราะห์ ฉุนอวี๋เชิญจอมพลบิวค็อกกลับมารับตำแหน่งผู้บัญชาการกองเรืออวกาศ ส่วนตนเองยอมกลับไปนั่งตำแหน่งเสนาธิการกองเรืออวกาศ ฉุนอวี๋ตระหนักว่าเสรีพันธมิตรจะถูกยึดครองไม่ช้าก็เร็ว ถึงกระนั้น เขาก็ยังร่วมกับบิวค็อกยืนหยัดสู้จนถึงที่สุด

ฉุนอวี๋สั่งโอนเรือรบ 5,560 ลำให้แก่กองเรือหยาง ฉุนอวี๋กับบิวค็อกนำกองเรือที่เหลือต่อสู้อย่างกล้าหาญในยุทธการมาร์อเด็ตตา และบนสะพานเดินเรือธง *ริโอ กรังเดอ* คำพูดสุดท้ายของเขาขณะยกแก้วเบียร์ขึ้นคือ *"แด่ประชาธิปไตย"*

ด้านชีวิตส่วนตัว ฉุนอวี๋แต่งงานแล้วและมีลูก เขาให้ครอบครัวอพยพไปอยู่กับกองเรือหยาง โดยเดินทางไปพร้อมกับเรือรบจำนวน 5,560 ลำดังกล่าว
ปราการไกแอสบวร์ค

**ปราการไกแอสบวร์ค** เป็นฐานทัพของจักรวรรดิกาแล็กซี ตั้งอยู่ในระบบดาวเฟร็ยยา ปราการนี้เป็นฐานที่มั่นของสันนิบาตลิพชตัทในช่วงสงครามกลางเมืองจักรวรรดิ

## ลักษณะ

ปราการไกแอสบวร์คมีลักษณะเป็นดาวเคราะห์เทียม มีเส้นผ่าศูนย์กลาง 45 กิโลเมตร ถือเป็นปราการที่ใหญ่เป็นอันดับสองของจักรวรรดิรองจากปราการอีเซอร์โลน มีมวลราว 40 ล้านล้านตัน ภายในสามารถรองรับเรือรบได้ 16,000 ลำ

อาวุธหลักของไกแอสบวร์คคือปืนใหญ่รังสีเอกซ์ขนาดมหึมานามว่า "ไกแอสฮาเคิน" ("กรงเล็บพญาแร้ง") ซึ่งมีช่วงความยาวคลื่น 100 อังสตรอม และมีพลังงานสูงถึง 740 ล้านเมกะวัตต์ มีพิสัยยิงหวังผล 600,000 กิโลเมตร (2วินาทีแสง) พื้นผิวภายนอกของปราการถูกเคลือบไว้ด้วยสสารโลหะเหลวหนาหลายชั้นเหมือนปราการอีเซอร์โลน ซึ่งทำหน้าที่ดูดซับแรงและสะท้อนกลับมวลใดๆที่ปะทะเข้ามา

ในปีอวกาศที่ 798 กรมเทคนิควิทยาศาสตร์ทหารจักรวรรดิ ประสบความสำเร็จในการติดตั้งเครื่องยนต์วาร์ปไดรฟ์กับปราการไกแอสบวร์ค กองทัพจักรวรรดิจึงเคลื่อนย้ายปราการไกแอสบวร์คเข้าสู่ระเบียงอีเซอร์โลน ทำให้เกิดเป็นยุทธการอีเซอร์โลนครั้งที่ 8 ปราการไกแอสบวร์คถูกทำลายในยุทธการดังกล่าว
รัฐบาลเอกภาพโลก

การก่อตั้งรัฐบาลเอกภาพในค.ศ. 2129

**รัฐบาลเอกภาพโลก** หรือ **EUG** เป็นรัฐบาลโลกคณะแรกซึ่งปกครองเหนือมวลมนุษยชาติทุกผู้ชน ก่อตั้งขึ้นในปีค.ศ. 2129 และล่มสลายในปีค.ศ. 2703 หลังพ่ายแพ้ในสงครามเทร์ร่า-ซิริอุส

สงครามสิบสามวันทำให้โลกเข้าสู่มิจฉายุคเป็นเวลาร่วม 9 ทศวรรษ มนุษยชาติเชื่อว่าทางเดียวที่จะป้องกันไม่ให้สงครามเกิดขึ้นอีก คือการที่โลกจะต้องหลอมรวมเป็นรัฐชาติหนึ่งเดียวภายใต้รัฐบาลหนึ่งเดียว นำมาซึ่งการสถาปนารัฐบาลเอกภาพโลก มีเมืองหลวงอยู่ที่บริสเบนริมชายฝั่งแปซิฟิกในทวีปออสเตรเลีย

มนุษยชาติภายใต้รัฐบาลเอกภาพโลกมีความรุดหน้าอย่างรวดเร็ว มีการตั้งกระทรวงอวกาศ มีการสำรวจอวกาศ ตั้งนิคมในระบบสุริยะ ประสบความสำเร็จในการพัฒนาเทคโนโลยีวาร์ป และเริ่มยุคแห่งการย้ายถิ่นฐานไปยังกาแล็กซีส่วนไกล

แม้จะมีการอพยพย้ายถิ่นฐานไปยังดวงดาวต่างๆมากมาย แต่อำนาจทางการเมืองกลับถูกผูดขาดโดยดาวโลก ผู้แทนจากดาวโลกครองที่นั่งในสภามวลมนุษยชาติกว่าร้อยละ 70 และมีการใช้นโยบายทางเศรษฐกิจที่ไม่เป็นธรรมกับดาวนิคม จนนำไปสู่ "คำขาด ค.ศ. 2682" และบานปลายเป็นสงครามเทร์ร่า-ซิริอุส
ยุทธการอีเซอร์โลน

**ยุทธการอีเซอร์โลน** อาจหมายถึง

* ยุทธการอีเซอร์โลนครั้งที่ 1 (ปีอวกาศที่ 764) (ปราการอีเซอร์โลนยังสร้างไม่เสร็จ)
* ยุทธการอีเซอร์โลนครั้งที่ 2 (ปีอวกาศที่ 767)
* ยุทธการอีเซอร์โลนครั้งที่ 3 (ปีอวกาศที่ 770)
* ยุทธการอีเซอร์โลนครั้งที่ 4 (ปีอวกาศที่ 777)
* ยุทธการอีเซอร์โลนครั้งที่ 5 (พ.ค. ปีอวกาศที่ 792)
* ยุทธการอีเซอร์โลนครั้งที่ 6 (ธ.ค. ปีอวกาศที่ 794)
* ยุทธการอีเซอร์โลนครั้งที่ 7 (พ.ค. ปีอวกาศที่ 796)
* ยุทธการอีเซอร์โลนครั้งที่ 8 (เม.ย. - พ.ค. ปีอวกาศที่ 798)
* ยุทธการอีเซอร์โลนครั้งที่ 9 (พ.ย. ปีอวกาศที่ 798)
* ยุทธการอีเซอร์โลนครั้งที่ 10 (ม.ค. ปีอวกาศที่ 800)
* ยุทธการอีเซอร์โลนครั้งที่ 11 (ก.พ. ปีอวกาศที่ 801)
กบฏจอมพลร็อยเอินธาล

เรือธงบรึนฮิลด์ถูกระดมยิงจากภาคพื้นดินของดาวเคราะห์อุรวศี

**กบฏจอมพลร็อยเอินธาล** เกิดเมื่อตุลาคม ปีอวกาศที่ 800 ในช่วงที่จอมพลออสคาร์ ฟอน ร็อยเอินธาล เป็นข้าหลวงต่างพระองค์แห่งน็อยเออลันด์ ไคเซอร์ไรน์ฮาร์ดมีกำหนดการเดินทางจากดาวหลวงเฟซานเพื่อตรวจราชการน็อยเออลันด์ โดยมีพลเอกอาวุโสคอร์เนลิอุส ลุทซ์ และพลเอกอาวุโสไนด์ฮาร์ท มึลเลอร์ เป็นราชองครักษ์เวรตามเสด็จ

การกบฏเริ่มขึ้นเมื่อไรน์ฮาร์ดเสด็จแวะพำนักที่ดาวเคราะห์อุรวศี มีความพยายามลอบปลงพระชนม์ไคเซอร์ไรน์ฮาร์ดโดยกองทหารความมั่นคงในบัญชาของพลโทอัลเฟรท อลอยส์ วิงค์เลอร์ ในขั้นนี้ยังไม่ทราบแน่ชัดว่าผู้บงการตัวจริงคือผู้ใด อย่างไรก็ตาม ในเหตุการณ์นี้ส่งผลให้นายพลลุทซ์เสียชีวิตขณะปฏิบัติหน้าที่อารักขาพระองค์

ร็อยเอินธาลเมื่อทราบข่าวความผิดปกติที่อุรวศี ก็สั่งการให้พลเอกอัลเฟรท กริลพาร์เซอร์ นำกำลังเข้ายึดอุรวศีและสืบหาความจริง เแต่ก็พลโทวิงค์เลอร์ก็หายตัวและไม่พบเบาะแสเมื่อสอบปากคำกำลังพลอุรวศีก็ยิ่งเกิดความสับสน พวกพลทหารอ้างว่านายพลลุทซ์และมึลเลอร์ถูกล้างสมองโดยสังฆจักรเทรร่าและวางแผนทำร้ายไคเซอร์ ผู้บังคับบัญชาจึงสั่งให้นำกำลังเข้าช่วยไคเซอร์จากนายพลลุทซ์และมึลเลอร์ พวกเขาแค่ทำตามคำสั่ง ขณะเดียวกัน กริลพาร์เซอร์พบว่าในบรรดาทหารอุรวศีที่ตายมีหลายสิบคนเป็นสาวกเทรร่า แต่เขาเลือกไม่รายงานข้อมูลนี้แก่เบื้องบน

ร็อยเอินธาลทราบข่าวการเสียชีวิตของลุทซ์ก็ตกใจอย่างยิ่ง การเสียชีวิตของนายทหารชั้นยศพลเอกอาวุโสในอาณาเขตน็อยเออลันด์ ส่งผลให้ตัวเขาในฐานะข้าหลวงต่างพระองค์ ทราบดีว่าตนเองหลีกเลี่ยงความรับผิดชอบมิได้ และไม่มีทางเลือกนอกจากก่อกบฏต่ออำนาจส่วนกลาง ในแถลงการณ์ของเขาระบุว่า *"เนื่องด้วยจอมพลโอเบอร์ชไตน์ รัฐมนตรีว่าการกระทรวงการสงคราม และลัง ปลัดกระทรวงมหาดไทย อาศัยยามที่องค์ไคเซอร์อ่อนล้าจากการประชวร เข้าควบคุมราชการแผ่นดินและกวาดล้างผู้ต่อต้านตามใจชอบโดยมิคำนึงถึงไคเซอร์ ข้าพเจ้า ออสคาร์ ฟอน ร็อยเอินธาล มิอาจมองข้ามภาวะการณ์ดังกล่าว และหากจำเป็น ก็เตรียมใช้กำลังยับยั้งการผูกขาดอำนาจของพวกเขา "*
สร้อยคออาร์เตมิส

**สร้อยคออาร์เตมิส** คือระบบป้องกันภัยชั้นบรรยากาศ ประกอบด้วยดาวเทียมทรงกลมจำนวน 12 ดวงในวงโคจรของดาวเคราะห์ มีลักษณะเหมือนลูกปัดซึ่งร้อยเข้าด้วยกันจนเป็นเหมือนสร้อยคอ

ดาวเทียมแต่ละดวงมีเส้นผ่าศูนย์กลาง 1 กิโลเมตร ทำหน้าที่เป็นสถานีรบสรรพทิศ ดาวเทียมแต่ละดวงถูกหุ้มเกราะและติดตั้งปืนใหญ่เลเซอร์ ปืนใหญ่ลำแสงประจุอนุภาค ปืนใหญ่ลำแสงนิวตรอน ปืนรังสีความร้อน เครื่องยิงมิสไซล์เทอร์โมนิวเคลียร์ ปืนใหญ่แม่เหล็กไฟฟ้าแบบรางวงแหวน และระบบอาวุธอื่นๆ

สร้อยคออาร์เตมิสถูกพัฒนาขึ้นโดยแคว้นเฟซาน มีการจำหน่ายและติดตั้งที่ดาวหลักไฮเนสเซินในเสรีพันธมิตรดาวเคราะห์ และดาวเคราะห์คัสทรอพในจักรวรรดิ ระบบป้องกัยภัยนี้ตั้งชื่อตามเทพีอาร์เตมิสของกรีกโบราณ
อเล็คซานเดอร์ ซีคฟรีด ฟอน โลเอินกรัมม์

**จักรพรรดิอเล็ค** พระนามเต็ม **อเล็คซานเดอร์ ซีคฟรีด ฟอน โลเอินกรัมม์** เป็นไคเซอร์กาแล็กซีองค์ที่สองแห่งราชวงศ์โกลเดินเลอเวอ เป็นโอรสองค์เดียวของจักรพรรดิไรน์ฮาร์ด กับจักรพรรดินีฮิลเดอการ์ด

จักรพรรดิอเล็คประสูติเมื่อวันที่ 14 พฤษภาคม ปีอวกาศที่ 801 ณ โรงพยาบาลมหาวิทยาลัยแพทยศาสตร์เฟซาน ไรน์ฮาร์ดต้องการตั้งชื่อพระโอรสให้มีความหมายสื่อถึงครอบครัว ซึ่งสำหรับไรน์ฮาร์ดแล้ว ครอบครัวหมายถึงเพียงพี่สาวและเด็กหนุ่มผมแดงข้างบ้านเท่านั้น เมื่อคิดได้เช่นนั้น พระองค์จึงตั้งชื่อพระโอรสว่า *อเล็คซานเดอร์ ซีคฟรีด*

หลังประสูติได้สองเดือน จักรพรรดิไรน์ฮาร์ดเสด็จสวรรคต ทำให้มกุฎราชกุมารอเล็คซานเดอร์ ซีคฟรีด ครองราชย์เป็นไคเซอร์องค์ที่สอง โดยมีพระมารดาเป็นผู้สำเร็จราชการแผ่นดิน ทั้งนี้ ไรน์ฮาร์ดสั่งเสียขอให้เฟลิคซ์ มิทเทอร์ไมเออร์ เป็นเพื่อนที่ดีกับอเล็ค และสั่งเสียต่อคณะรัฐมนตรีว่าหากอเล็กซานเดอร์ ซีคฟรีด ไม่ความสามารถในการปกครอง จะให้ราชวงศ์โกลเดินเนอร์เลอเวอสิ้นสุดลงก็ได้

## เกร็ด

* ชื่ออเล็คซานเดอร์ คาดว่าต้องการสื่อถึงจักรพรรดิอเล็กซานเดอร์มหาราชแห่งมาซิโดเนีย ซึ่งมีสหายรักชื่อเฮฟีสเทียน บุคคลในประวัติศาสตร์ผู้เป็นต้นแบบของเคียร์ชไอส์
ดร็อยเซิน

พลตรีดร็อยเซินในปีอวกาศ 799

**ดร็อยเซิน** เป็นนายทหารจักรวรรดิในบัญชาของวอล์ฟกัง มิทเทอร์ไมเออร์

## ประวัติ

ภูมิหลังไม่เป็นที่แน่ชัด เขาเป็นขุนพลที่มีชื่อเสียงขึ้นมาพร้อมกับคาร์ล เอ็ดวาร์ด ไบเออร์ไลน์ และฟอล์คเคอร์ อัคเซิล ฟอน บือโล

ดร็อยเซินมีบทบาทในราวปีอวกาศที่ 799 โดยในบทบาทแรกที่การเข้าพบเจรจาระหว่างวิลเลียม โอเด็ตส์ ทูตพิเศษของเสรีพันธมิตรดาวเคราะห์ กับจอมพลมิทเทอร์ไมเออร์ ผู้บัญชาการกองเรืออวกาศจักรวรรดิ เขากับบือโลขึ้นเสียงกับนายโอเด็ตส์ที่พูดถึงไคเซอร์ไรน์ฮาร์ดในแง่ลบ

ส่วนบทบาทที่สอง เขาได้เข้าร่วมในยุทธการรันเตมาริโอ และได้เผชิญหน้ากับจอมพลบิวค็อก

เขาได้รับยศพลเอกในปีอวกาศ 801 และได้รับเรือธง *คูไครน์* เป็นรางวัล จากนั้นก็มีส่วนร่วมในยุทธการศิวะ
ตำนานวีรบุรุษกาแล็กซี: นวนิพนธ์

**ตำนานวีรบุรุษกาแล็กซี: นวนิพนธ์** (Legend of Galactic Heroes: Die Neue These, 銀河英雄伝説 Die Neue These) เป็นอนิเมะฉบับที่หก (นับรวมฉบับภาพยนตร์แล้ว) ที่ดัดแปลงจากนวนิยาย *ตำนานวีรบุรุษกาแล็กซี* ของอาจารย์โยชิกิ ทานากะ ผลิตโดย Production I.G ภาครีเมคนี้ถูกออกอากาศครั้งแรกในรูปแบบจำนวนสิบสองตอนโทรทัศน์เมื่อเดือนเมษายน 2018 ตามด้วยอีกสิบสองตอนที่เข้าฉายในโรงภาพยนตร์เมื่อ 2019

## รายชื่อตอน

### Encounter

ซีซั่นหนึ่ง ใช้ชื่อว่า Encounter (邂逅 *Kaikou*) ครอบคลุมเนื้อหาเกือบทั้งหมดของนิยายเล่มหนึ่ง

### Stellar War

ซีซั่นหนึ่ง ใช้ชื่อว่า Stellar War (星乱 *Seiran*) ครอบคลุมเนื้อหานิยายเล่มหนึ่ง บทที่ 10 และทั้งหมดของเล่มสอง

## ทีมงาน

### การสร้าง

* ต้นฉบับ: Yoshiki Tanaka
* ผู้กำกับ: Tada Shunsuke
* ประกอบเรื่อง: Takagi Noboru
* ผู้ช่วยผู้กำกับ: Moriyama Yūjirō
* ออกแบบตัวละคร: Kikuchi Yōko, Teraoka Iwao, Tsushima Katsura
* หัวหน้าทีมอนิเมชั่น: Gotō Takayuki, Kikuchi Yōko
* หัวหน้าทีมสเปเชียลเอกเฟกต์: Takeuchi Atsushi
* ออกแบบเมคานิกส์: Takeuchi Atsushi, Usui Shinji, Tsuneki Shinobu
* ทีมสามมิติ: I.G 3D
* ผู้กำกับสามมิติ: Morimoto Shiguma
* ทีมอาร์ต: Bamboo
* ผู้กำกับอาร์ต: Takeda Yūsuke
* เพลง: Hashimoto Shin (Sin), Inoue Yasuhisa
* กำกับเสียง: Mima Masafumi

### นักพากย์หลัก

* ไรน์ฮาร์ด ฟอน โลเอินกรัมม์ โดย Miyano Mamoru
* หยาง เหวินหลี่ โดย Suzumura Kenichi
* ซีคฟรีด เคียร์ชไอส์ โดย Umehara Yūichirō
* ยูเลียน มินทซ์ โดย Kaji Yūki
* เพาล์ ฟอน โอเบอร์ชไตน์ โดย Suwabe Junichi
* วอล์ฟกัง มิทเทอร์ไมเออร์ โดย Ono Daisuke
* ออสคาร์ ฟอน ร็อยเอินธาล โดย Nakamura Yūichi
* อันเนโรเซอ ฟอน กรือเนอวัลด์ โดย Sakamoto Maaya
* อเล็กซ์ คัสเซลเนส โดย Kawashima Tokuyoshi
* วัลเทอร์ ฟอน เชินคอพฟ์ โดย Miki Shinichirō
* เฟรเดริกา กรีนฮิลล์ โดย Endō Aya
รอยัล แซนฟอร์ด

**รอยัล แซนฟอร์ด** เป็นนักการเมืองชาวเสรีพันธมิตรดาวเคราะห์ ดำรงตำแหน่งประธานคณะมนตรีสูงสุด แซนฟอร์ดเป็นนักการเมืองสูงวัยที่ไม่ค่อยมีปากมีเสียง และจับพลัดจับผลูได้ขึ้นมาครองตำแหน่งสูงสุดของประเทศท่ามกลางความขัดแย้งทางการเมือง

แซนฟอร์ดเป็นผู้ที่บรรจุแผนการรุกรานจักรวรรดิกาแล็กซี เข้าสู่วาระของที่ประชุมคณะมนตรีสูงสุด เขาหว่านล้อมสมาชิกว่าถ้าหากได้รับชัยชนะต่อจักรวรรดิภายในหนึ่งร้อยวัน คะแนนนิยมของรัฐบาลจะเพิ่มขึ้น ท้ายที่สุด ที่ประชุมก็มีมติเสียงข้างมากให้กองทัพเสรีพันธมิตรดาวเคราะห์ทำการรุกรานจักรวรรดิกาแล็กซี ต่อมาเมื่อปฏิบัติการดังกล่าวล้มเหลวสิ้นเชิงด้วยยอดสูญเสียของกำลังพลเป็นประวัติการณ์ถึงยี่สิบล้านนาย เขาและคณะจึงลาออกจากตำแหน่ง ผู้ดำรงตำแหน่งต่อจากแซนฟอร์ดคือ ย็อบ ทรือนีท

การทัพดังกล่าวส่งผลให้แสนยานุภาพของกองทัพถดถอยเป็นประวัติการณ์และมีสภาพอ่อนแอเกินกว่าจะเป็นฝ่ายเปิดการโจมตีต่อกองทัพจักรวรรดิ จนสร้างความคับแค้นใจในบรรดาทหารจำนวนไม่น้อย ท้ายที่สุด ก็นำไปสู่การรัฐประหารโดยคณะทหารรักษาชาติ แซนฟอร์ดจึงถูกมองว่าเป็นผู้มีส่วนรับผิดชอบมากที่สุดต่อการล่มสลายของเสรีพันธมิตรดาวเคราะห์ในอีกไม่กี่ปีต่อมา
โคลวิทซ์

**โคลวิทซ์** เป็นขุนนางชั้นอัศวินจักรวรรดิ (*Reichsritter*) และเป็นข้าราชการกระทรวงราชสำนัก วันหนึ่ง ภรรยาของโคลวิทซ์พบอันเนโรเซอ ฟอน มือเซิล ระหว่างทางโดยบังเอิญและเห็นว่าเป็นสตรีที่มีความงดงามมาก ภรรยาเล่าเรื่องอันเนโรเซอให้โคลวิทซ์ฟัง

โคลวิทซ์มาทาบทามบิดามือเซิลด้วยเงินมหาศาล และเป็นคนมารับนางเข้าพระราชวังน็อยเออซ็องซูซี เมื่อรับอันเนโรเซอเข้าวัง โคลวิทซ์ได้รับเงินจำนวนจากความชอบที่นำตัวอันเนโรเซอเข้าวัง และได้รับแต่งตั้งเป็นจางวางประจำตำหนักกรือเนอวัลด์

แม้โคลวิทซ์และภรรยาจะปฏิบัติและรับใช้อันเนโนเซอเป็นอย่างดี แต่ไรน์ฮาร์ดก็เกลียดชังโคลวิทซ์ ด้วยมองว่าโคลวิทซ์เป็นหนึ่งในพวกที่แย่งพี่สาวไปจากเขา อย่างไรก็ตาม ไรน์ฮาร์ดจำเป็นต้องพึ่งโคลวิทซ์ในการปกป้องพี่สาวในวัง ไรน์ฮาร์ดขู่โคลวิทซ์ให้ปกป้องอันเนโรเซอด้วยชีวิต ถ้านางเป็นอะไรไป เขาจะตามฆ่าโคลวิทซ์จนถึงสุดขอบจักรวาล
แกรนด์ดยุกฟรันซ์ ออทโท

**แกรนด์ดยุกฟรันซ์ ออทโท** เป็นพระโอรสองค์ใหญ่ในจักรพรรดิยูลีอุส ไคเซอร์องค์ที่ 6

แกรนด์ดยุกฟรันซ์ ออทโท เป็นมกุฎราชกุมารควบตำแหน่งผู้สำเร็จราชการแทนจักรพรรดิยูลีอุสระหว่างปีอวกาศที่ 742 ถึง ปีอวกาศที่ 761 เขาเป็นผู้ปฏิรูประบบการคลังของจักรวรรดิจนมีความมั่นคง แต่ระบบการคลังที่เขาวางรากฐานไว้กลับต้องพังพาบยับเยินภายในสิบห้าปีภายใต้จักรพรรดิซีกิสมุนด์ที่ 2 ผู้มีศักดิ์เป็นหลานปู่ของเขา
รัฐบาลอิสระเอลฟาซีล

**รัฐบาลอิสระเอลฟาซีล** เป็นรัฐชาติประชาธิปไตยซึ่งก่อตั้งขึ้นไม่กี่เดือนก่อนเสรีพันธมิตรดาวเคราะห์จะถึงกาลล่มสลาย

ดาวเคราะห์เอลฟาซีลทำการประกาศตนเป็นอิสระจากเสรีพันธมิตรดาวเคราะห์เมื่อวันที่ 13 สิงหาคม ปีอวกาศที่ 799 หลังจากไคเซอร์ไรน์ฮาร์ดประกาศบอกเลิกสนธิสัญญาบาอลัต ในตอนแรก ผู้นำของเอลฟาซีลคาดหวังว่าการแยกตนครั้งนี้จะสร้างปรากฎการโดมิโน่ในดาวนิคมอื่น แต่ผลลัพธ์กลับไม่เป็นเช่นนั้น ดาวนิคมอื่นยังคงเลือกเชื่อฟังรัฐบาลที่ดาวหลักไฮเนสเซิน เมื่อเหตุการณ์เป็นเช่นนี้ ผู้นำของรัฐบาลเอลฟาซีลจึงเทียบเชิญจอมพลหยางเหวินหลี่ตลอดจนนักประชาธิปไตยคนอื่นมายังดาวเคราะห์เอลฟาซีล

ฟรันเซสก์ โรมสกี หัวหน้ารัฐบาลอิสระเอลฟาซีล หมายจะรักษาเอลฟาซีลไว้ในฐานะปราการด่านสุดท้ายของระบอบประชาธิปไตย เมื่อกองเรือหยางมาถึงในเดือนธันวาคม ปีอวกาศที่ 799 หยางไม่เห็นทางเลือกอื่นนอกจากยอมผูกมิตรกับรัฐบาลเอลฟาซีล แม้หยางเชื่อว่าโรมสกีเป็นบุคคลที่ยึดมั่นในอุดมการณ์ประชาธิปไตย แต่วิธีการของโรมสกีก็ยังไม่ทำให้เห็นทางสว่าง อย่างไรก็ตาม ตราบใดที่โรมสกีมาจากการเลือกตั้ง หยางก็พร้อมยอมรับเขา

กองทัพใหม่ซึ่งมีชื่อว่ากองทัพเอลฟาซีลเผื่อการปฏิวัติ อันประกอบด้วยเรือส่วนใหญ่ของกองเรือหยางและกรมทหารโรเซินริทเทอร์สามารถยึดคืนปราการอีเซอร์โลนได้อีกครั้งในวันที่ 14 มกราคม ปีอวกาศที่ 800 ความสำเร็จครั้งนี้มีความสำคัญยิ่งยวดต่อระบอบประชาธิปไตย เนื่องจากในอีกหนึ่งเดือนให้หลัง รัฐบาลกลางของเสรีพันธมิตรดาวเคราะห์ยอมจำนนอย่างไร้เงื่อนไขและถูกผนวกเป็นแคว้นหนึ่งของจักรวรรดิที่ใช้ชื่อว่า "น็อยเออลันด์" (Neue Land) บัดนี้ทั่วทั้งกาแล็กซีหลงเหลือดินแดนประชาธิปไตยแห่งเดียวคือเขตอำนาจของเอลฟาซีล

เมื่อได้ปราการอีเซอร์โลนคืนมา คณะรัฐบาลจึงอพยพไปยังปราการอีเซอร์โลน หยางนำกองทัพเอลฟาซีลเข้าต่อสู้กับกองทัพจักรวรรดิในยุทธการแห่งระเบียงและได้รับชัยชนะ ไรน์ฮาร์ดตกลงทำสัญญาสงบศึกและเข้าสู่ขั้นตอนทางการทูต
จักรพรรดิคัสเพอร์ที่ 1

**จักรพรรดิคัสเพอร์ที่ 1** ทรงเป็นไคเซอร์กาแล็กซีองค์ที่ 5 แห่งราชวงศ์โกลเดินบาม

จักรพรรดิคัสเพอร์ทรงเป็นพระโอรสองค์เดียวในจักรพรรดิออทฟรีดที่ 1 แต่ทรงมีอุปนิสัยเหมือนจักรพรรดิริชชาร์ทที่ 1 ผู้เป็นพระอัยกา คัสเพอร์ชื่นชอบการดนตรี และไม่มีความสนพระทัยในราชการแผ่นดิน ยามที่พระองค์ขึ้นครองราชสมบัติในวัยสามสิบต้น อำนาจในราชสำนักถูกผูกขาดโดยกราฟแห่งเอ็คฮาร์ท ผู้เป็นองคมนตรีและสมุหพระราชวัง

ดนตรีที่พระองค์โปรดปรานที่สุดคือดนตรีประสานเสียงกัสตราโต (castrato) ถูกขับร้องโดยคณะเด็กหนุ่มโทนเสียงโซปราโน หรือกล่าวได้ว่า จักรพรรดิคัสเพอร์มีรสนิยมทางเพศแบบโฮโมเซ็กส์ชวล (รักร่วมเพศ) ซึ่งถือเป็นตลกร้ายของราชวงศ์โกลเดินบาม ซึ่งเคยปราบปรามผู้รักร่วมเพศอย่างหนักในสมัยรูดอล์ฟมหาราช ในบรรดาเด็กหนุ่มนักร้องประสานเสียง พระองค์โปรดปรานเด็กหนุ่มรูปงามที่ชื่อว่า "ฟลอรีอัน" มากที่สุด

การที่พระองค์โปรดปราเด็กชายฟลอรีอัน สร้างความไม่พอใจให้แก่เอ็คฮาร์ท ซึ่งพยายามนำเสนอลูกสาวของตนเองต่อพระองค์แต่ไม่เป็นผล ด้วยเหตุนี้ เอ็คฮาร์ทจึงวางแผนกำจัดฟลอรีอัน โดยการนำทหารกองหนึ่งบุกเข้าไปในพระที่นั่งวิลด์โรเซอ แต่ถูกขัดขวางโดยกองทหารที่นำโดยไฟรแฮร์แห่งลิสเนอร์ ซึ่งมาดักรออยู่แล้ว ลิสเนอร์เกลียดชังเอ็คฮาร์ทเนิ่นนานแล้ว จึงทำการสังหารข้าคิดคดและเป็นการสร้างความดีความชอบต่อองค์ไคเซอร์ ถือเป็นการยิงปืนนัดเดียวได้นกสองตัว

หลังเหตุการณ์เรียบร้อยแล้ว จักรพรรดิคัสเพอร์ก็ทรงหายตัวอย่างไร้ร่องรอยไปพร้อมกับเด็กชายฟลอรีอันและสมบัติจำนวนหนึ่ง โดยทิ้งประกาศสละราชสมบัติเอาไว้ เป็นเวลาครบรอบหนึ่งปีพอดีหลังขึ้นครองราชสมบัติ การสละราชสมบัติอย่างฉับพลันของจักรพรรดิคัสเพอร์ทำให้ราชบัลลังก์ว่างลงเป็นเวลา 140 วัน และแล้วผู้ที่ได้ขึ่้นครองราชสมบัติต่อจากจักรพรรดิคัสเพอร์ ก็คือแกรนด์ดยุกยูลีอุสวัย 76 ปีผู้เป็นเสด็จอา
ออสคาร์ ฟอน ร็อยเอินธาล

**ออสคาร์ ฟอน ร็อยเอินธาล** เป็นนายทหารจักรวรรดิกาแล็กซี และเป็นหนึ่งในสองแม่ทัพคู่บารมีของไรน์ฮาร์ด ฟอน โลเอินกรัมม์ ควบคู่กับวอล์ฟกัง มิทเทอร์ไมเออร์ ซึ่งในเวลาต่อมา เขาได้ดำรงตำแหน่งข้าหลวงต่างพระองค์แห่งน็อยเออลันด์

## ประวัติ

ออสคาร์ ฟอน ร็อยเอินธาล เกิดในปีอวกาศที่ 767 ในครอบครัวขุนนางชั้นล่างเฉกเช่นเดียวกับไรน์ฮาร์ด บิดาของเขาครองตัวเป็นโสดจนอายุสี่สิบกว่า เมื่อบิดาทำธุรกิจจนมีฐานะร่ำรวย จึงเริ่มคิดจะสร้างครอบครัว

บิดาได้สมรสกับบุตรีคนที่สามของของกราฟแห่งมาร์บัค ซึ่งในขณะนั้น ตระกูลมาร์มัคกำลังมีฐานะทางการเงินที่ย่ำแย่ ฝ่ายหญิงจึงแต่งงานกับเขาทั้งที่มีอายุห่างกันกว่ายี่สิบปี อย่างไรก็ตาม มีข่าวลือว่านางลอบมีสัมพันธ์กับหนุ่มอื่น และเมื่อที่เด็กชายร็อยเอินธาลลืมตาดูโลก ตาของเด็กทารกข้างหนึ่งเป็นสีฟ้า ข้างหนึ่งเป็นสีน้ำตาล ทั้งที่บิดาและมารดาต่างมีตาสีฟ้า ผู้เป็นแม่ถือมีดหวังจะฆ่าเขาเพื่อทำลายหลักฐาน แต่ก็ถูกขัดขวางโดยคนรับใช้ที่เข้ามาในห้องพอดี ท้ายที่สุด นางก็ฆ่าตัวตายขณะที่ฝ่ายสามีหม้ายก็กลายเป็นคนติดเหล้า และไม่สนใจใยดีลูกชายนอกสายเลือดของตนเอง

แม้ร็อยเอินธาลจะเป็นเสือผู้หญิง แต่เขาก็ไม่คิดลงหลักปักฐานหรือมีลูกกับสตรีคนใด เรื่องสมัยทารกยังคงเป็นหนามทิ่มแทงใจเขาอยู่เสมอจนเขามีทัศนคติทางลบกับสตรีเพศ มีเพียงมิทเทอร์ไมเออร์ผู้เพื่อนสนิทเท่านั้นที่เขาจะเล่าเรื่องนี้ให้ฟัง

## เส้นทางทหาร

เมื่อถึงจุดหนึ่ง ร็อยเอินธาลเข้าเป็นทหารในกองทัพจักรวรรดิ ในปีอวกาศที่ 789 เขาพบกับมิทเทอร์ไมเออร์ที่บาร์เหล้าแห่งหนึ่งขณะทั้งคู่มียศเป็นร้อยโท ทั้งคู่ช่วยกันต่อสู้กับทหารวัตรทหารที่เข้ามาหาเรื่องทหารยศต่ำกว่าภายในบาร์ ตั้งแต่นั้นมาทั้งสองก็กลายเป็นเพื่อนสนิทกัน

ก่อนพฤษภาคม ปีอวกาศที่ 794 ไม่นานหลังยุทธการวันฟรีท ขณะที่ร็อยเอินธาลและมิทเทอร์ไมเออร์มียศเป็นพันเอก ทั้งคู่ได้พบกับพลตรีไรน์ฮาร์ด ฟอน มือเซิล และพันตรีซีคฟรีด เคียร์ชไอส์ เป็นครั้งแรกที่กระทรวงการสงครามในดาวหลวงโอดิน ร็อยเอินธาลพูดเปรียบเปรยกับมิทเทอร์ไมเออร์ว่าไรน์ฮาร์ดนั้นเป็น "ลูกเสือที่ถูกคิดว่าเป็นแมวบ้าน" ร็อยเอินธาลเชื่อว่าความก้าวหน้าของไรน์ฮาร์ดมาจากฝีมือของเขาเอง หาใช่เพราะเขาเป็นน้องชายหม่อมคนโปรดขององค์ไคเซอร์

ก่อนธันวาคม ปีอวกาศที่ 794 ร็อยเอินธาลในยศพลจัตวาเข้าร่วมยุทธการอีเซอร์โลนครั้งที่ 6 ในฐานะผู้บังคับหมวดเรือ และได้รับเลื่อนยศเป็นพลตรี

2 พฤษภาคม ปีอวกาศที่ 795 พลตรีร็อยเอินธาลสาบานว่าจะภักดีต่อพลเอกไรน์ฮาร์ด ฟอน มือเซิล แลกกับการที่ไรน์ฮาร์ดจะช่วยมิทเทอร์ไมเออร์ออกมาจากคุกโทษฐานที่ทำการสังหารลูกน้องของขุนนางคนหนึ่งที่กระทำผิดอาญา ไรน์ฮาร์ดและเคียร์ชไอส์เดินทางไปที่คุกพร้อมกับร็อยเอินธาล และปล่อยตัวร็อยเอินธาลจากเงื้อมมือพวกขุนนางใหญ่ และแม้ว่าร็อยเอินธาลได้มอบปฏิญาณความภักดีต่อไรน์ฮาร์ด แต่เขาก็เก็บซ่อนความทะเยอทะยานของตนไว้เช่นกัน

## อ้างอิง

1. ↑ LOGH: *Portraits*
แซนเดิล อาลาร์กอน

**แซนเดิล อาลาร์กอน** เป็นหนึ่งในนายทหารของเสรีพันธมิตรดาวเคราะห์

ในช่วงการรุกรานจักรวรรดิ เขาถูกสงสัยจากทางคณะมนตรีสูงสุดว่าเป็นผู้ออกคำสั่งให้สังหารพลเรือนและเชลยศึก แต่เนื่องจากไม่มีหลักฐานเพียงพอ ทำให้เขาหลุดพ้นจากข้อสงสัย เมื่อเกิดการรัฐประหารที่นำโดยคณะทหารรักษาชาติ เขาทะเลาะกับพันเอกเอเวนส์เกี่ยวกับอุดมการณ์ทางการเมือง และเขาได้ปฏิเสธเข้าร่วมกับคณะรัฐประหาร

ในช่วงท้ายของยุทธการอีเซอร์โลนครั้งที่ 8 เขาฝ่าฝืนคำสั่งของพลเอกหยางเหวินหลี่ โดยเขาและพลตรีเหงียนได้นำกองเรือออกไล่ตามกองเรือจักรวรรดิที่อ่อนแอของกองเรือมึลเลอร์ อย่างไรก็ตาม กองเรือของเขาและเหงียนได้เสียทีให้กับกำลังเสริมของพลเอกอาวุโสมิทเทอร์ไมเออร์และพลเอกอาวุโสร็อยเอินธาล เขาและเหงียนจึงถูกฆ่าตายในการรบดังกล่าว
สำนักงานอัยการกลาง

**สำนักงานอัยการกลาง** เป็นกลุ่มอาคารในไฮเนสเซินโพลิส เป็นสถานที่ทำงานของอัยการสูงสุดตลอดจนเจ้าพนักงานอัยการของเสรีพันธมิตรดาวเคราะห์

ในวันที่ 22 กรกฎาคม ปีอวกาศที่ 799 จอมพลหยางเหวินหลี่ ถูกนำตัวมากักขังในสำนักงานอัยการกลางอย่างเป็นความลับ ตามคำสั่งของฌูเอา เฮเบโล่ ประธานคณะมนตรีสูงสุด เพื่อตอบสนองต่อคำแนะนำจากพลเอกอาวุโสเฮ็ลมูท เร็นเนินคัมพฟ์ ข้าหลวงใหญ่จักรวรรดิประจำไฮเนสเซิน เฮเบโล่มีความคิดที่จะประหารหยางโดยไม่มีการพิจารณาคดี

หยางได้รับอิสระจากการบุกเข้าช่วยเหลือโดยกรมทหารโรเซินริทเทอร์
มีชาเอิล ฟอน ไคเซอร์ลิง

**มีชาเอิล ซีกิสมุนด์ ฟอน ไคเซอร์ลิง** เป็นขุนนางและนายทหารจักรวรรดิ ซึ่งเคยพ่ายแพ้อย่างยับเยินในยุทธการอาร์เลสไฮม์ในปีอวกาศที่ 792

## ประวัติ

ไคเซอร์ลิงเกิดในตระกูลขุนนางชั้นไฟรแฮร์ และเข้าเรียนทหารใน ปีอวกาศที่ 755 ในปีเดียวกันนั้น เขากับสหายคริสทอฟ ฟอน บาเซิล เดินทางไปพักผ่อนที่สถานีอวกาศครอยซ์นัค 3 ไคเซอร์ลิงได้เจอนางสาวโยฮันนาซึ่งเป็นรักแรกพบของเขาที่นั่น เขาขอเธอแต่งงานแต่ถูกปฏิเสธ และเธอกลับไปแต่งงานกับสหายคริสทอฟของเขาแทน ความผิดหวังครั้งนี้ทำให้ไคเซอร์ลิงอยู่เป็นโสดตลอดชีวิตโดยไม่สนใจหญิงใดอีก เขาหันไปทุ่มเทด้านราชการทหารโดยยังคงเป็นเพื่อนกับบาเซิลอยู่

## ยุทธการอาร์เล็สไฮม์

ก่อนปีอวกาศที่ 792 ไคเซอร์ลิงได้เลื่อนยศเป็นพลโทและได้เป็นผู้บัญชาการกองเรือเต็มตัว เขาได้รับคำสั่งให้ซุ่มโจมตีกองเรือเสรีพันธมิตรที่ระบบดาวอาร์เล็สไฮม์ อย่างไรก็ตาม ก่อนที่กองเรือกบฎจะเคลื่อนมาถึงจุดดักซุ่ม เรือจักรวรรดิบางส่วนได้แตกแถวออกไปโจมตีเสียก่อนและเกิดเป็นยุทธการอาร์เล็สไฮม์ กองเรือไคเซอร์ลิงประสบความเสียหายอย่างหนักก่อนที่จะถอยทัพ

เมื่อกลับดาวหลวงโอดิน เขาถูกนำตัวขึ้นศาลทหารโทษฐานบกพร่องต่อหน้าที่ เขาถูกลดขั้นเป็นพลตรีและถูกปลดจากราชการ ตลอดการพิจารณาคดีครั้งนั้น เขานิ่งเงียบและไม่โต้แย้งข้อกล่าวหาใดๆเลย ภายหลังมีการเปิดเผยว่าที่เขานิ่งเงียบเพราะต้องการปกปิดเรื่องที่ทหารส่วนใหญ่ในบัญชาของเขาติดยาไทโอซิน ซึ่งการพลาดพลังโจมตีก่อนก็เป็นผลพวงจากยานั้น และคนที่เป็นผู้ผลิตยาไทโอซินก็คือพลตรีบาเซิล ซึ่งเป็นทั้งสหายและรองผู้บัญชาการกองเรือของเขา เขาปกป้องบาเซิลเพราะไม่อยากให้โยฮันนา ผู้เป็นรักแรกและรักเดียวของเขาต้องเสียใจ
จักรพรรดิกุสทัฟที่ 1

**จักรพรรดิกุสทัฟที่ 1** ทรงเป็นไคเซอร์กาแล็กซีองค์ที่ 22 แห่งราชวงศ์โกลเดินบาม และเป็นไคเซอร์ที่อยู่ในราชสมบัติสั้นที่สุดของราชวงศ์

ทรงเป็นพระโอรสองค์ใหญ่ในจักรพรรดิฟรีดริชที่ 3 ผู้ปราชัย ขึ้นครองราชย์หลังการสละราชสมบัติของจักรพรรดิมัคซีมีเลียน โยเซฟที่ 1 ผู้เป็นอา อย่างไรก็ตาม กุสทัฟมีร่างกายขี้โรค ทำให้ทรงแต่งตั้งเฟือสท์มัคซีมีเลียน โยเซฟ พระอนุชาองค์แรก เป็นผู้สำเร็จราชการ แต่เมื่อครองราชย์ได้หนึ่งร้อยวัน แกรนด์ดยุกแฮร์แบร์ท พระอนุชาองค์รอง ก็ปลงพระชนม์จักรพรรดิกุสทัฟ, เฟือสท์มัคซีมีเลียน โยเซฟ และแกรนด์ดยุกริชชาร์ท ในจำนวนพี่น้องสามคน มีเพียงเฟือสท์มัคซีมีเลียน โยเซฟที่รอดชีวิตมาได้ นั่นทำให้จักรพรรดิกุสทัฟที่ 1 สวรรคตหลังครองราชย์เพียงร้อยวัน
ราตรีเลือด

**ราตรีเลือด** เป็นเหตุสังหารหมู่เมื่อปีค.ศ. 2689 โดยกองทัพโลกที่นครแลคเลนซิตี้ ศูนย์กลางเศรษฐกิจของดาวเคราะห์ลอนดรินาในระบบดาวซิริอุส ส่งผลให้พลเรือนผู้บริสุทธิ์ถูกฆาตกรรมกว่าเก้าแสนคน ถือเป็นเหตุการณ์ในช่วงวันแรกของสงครามเทร์ร่า-ซิริอุส

ภายหลังกองทัพโลกชิงจู่โจมกองทัพสหนิคมอย่างไม่ทันตั้งตัวระหว่างการฝึกซ้อมร่วมกันทางทหาร กองทัพโลกเข้ายึดครองลอนดรินา อย่างไรก็ตาม สายข่าวสืบทราบว่าบรรดาทหารที่เหลือรอดของกองทัพสหนิคมหนีไปกบดานในแลคเลนซิตี

## เหตุการณ์

กองทัพโลกส่งกองพลทหารราบยานยนต์ 15 หน่วย, กองพลต่อสู้เขตเมือง 6 หน่วย และฝูงบินโจมตีทางอากาศ 4 หน่วยเข้าจู่โจมแลคเลนซิตี โดยมอบหมายคำสั่งว่า *"ใครก็ตามที่มีอาวุธให้กำจัดทันที ใครก็ตามที่ต้องสงสัยว่ามีอาวุธ ขัดขืน พยายามหลบหนี หรือซ่อนตัว ให้จัดการไปตามสถานการณ์"*

คำสั่งดังกล่าวทำให้เกิดการสังหารหมู่ทารุณกรรมอย่างไม่เลือกหน้า จิตรกรรม, หัตถศิลป์ และอัญมณีในพิพิธภัณฑ์ถูกทหารของโลกเข้าปล้น หนังสือทรงคุณค่ามากมายถูกโยนเข้ากองไฟ

ที่ด้านเหนือของเมืองแลคเลนเป็นที่ตั้งของโรงงานเจียรไนเพชร ตลอดจนโรงงานแปรรูปทองคำและสินแร่มีค่าต่างๆ เขตนี้ตกเป็นเป้าหมายการปล้นของฝูงบินจู่โจมที่ 2 และกองพลต่อสู้เขตเมืองที่ 5 ทั้งสองหน่วยเข่นฆ่ากันเองเพื่อแย่งชิงทรัพย์สินในเขตนี้ จนมีผู้เสียชีวิตทั้งสองหน่วยรวม 1,500 คน

ในบรรดาศพผู้เสียชีวิตดังกล่าว มีหลายศพถูกผ่าเปิดช่องท้อง คาดว่าคนเหล่านี้ถูกผ่าเอาเพชรดิบที่กลืนลงไปอยู่ในกระเพาะ ภัยร้ายเช่นเดียวกันนี้เกิดขึ้นเป็นร้อยเท่ากับศพพลเรือน คนแก่บางคนถูกเลาะกรามออกด้วยมีดพกทหารเพื่อเอาฟันทอง หญิงหลายคนถูกปล้นแหวนกับตุ้มหูโดยตัดไปทั้งอวัยวะ

ตลอด 10 ชั่วโมงของราตรีเลือด กองทัพโลกได้ฆาตกรรมพลเรือนแลคเลนซิตีกว่า 9 แสนคน ความเสียหายจากการพังทลายและปล้นชิงคิดเป็นมูลค่ากว่า 15,000 ล้านเครดิตสากล

## เหตุสืบเนื่อง

ในตอนแรก กองทัพโลกปฏิเสธความจริงข้อนี้ *"เหตุการณ์ปล้นสังหารหมู่ที่แลคเลนซิตีไม่มีอยู่จริง นี่เป็นการดิสเครดิตกองทัพโดยผู้ไม่หวังดี !"* แต่เพียงสามวันจากนั้น กองทัพแถลงแย้งตัวเองว่า *"การปล้นสังหารหมู่เกิดขึ้นจริง แต่มีไม่มาก มีผู้เสียชีวิตเพียง 20,000 คนเท่านั้น ผู้ก่อเหตุไม่ใช่กองทัพโลก แต่เป็นกองโจรต้านโลกที่ซ่อนตัวบริเวณนั้น หลังก่อเหตุ พวกนั้นพยายามใช้อาชญากรรมของตัวเองมาใส่ร้ายกองทัพโลกเพื่อเคลื่อนไหวต่อต้านโลก เราคิดว่ากองโจรดังกล่าวยังคงซ่อนตัวอยู่ในพื้นที่นั้น"*

เพื่อความสมบูรณ์แบบ กองทัพโลกยังคงดาหน้าทำปฏิบัติการเก็บกวาดพวกที่เหลือ ส่งผลให้มีเหยื่อเพิ่มอีก 350,000 ราย
เว็สเทอร์ลันท์

**เว็สเทอร์ลันท์** เป็นดาวเคราะห์ภายในแคว้นเบราน์ชไวค์ของจักรวรรดิกาแล็กซี อยู่ภายใต้การปกครองของดยุกแห่งเบราน์ชไวค์

ดาวเคราะห์ดวงนี้เป็นดาวเคราะห์ที่แห้งแล้งทุรกันดารมาก ประชากรสองล้านอาศัยอยู่ในพื้นที่ห่างไกล ภาคเศรษฐกิจหลักที่หล่อเลี้ยงเว็สเทอร์ลันท์คือฟาร์มแร่และการขุดหาแร่หายากสำคัญ

ดยุกแห่งเบราน์ชไวค์มอบหมายให้หลานลุงของตน ไฟรแฮร์แห่งไชดท์ ทำหน้าที่ปกครองดาวดวงนี้ ไชดท์ไม่ได้เป็นขุนนางที่ไร้ความสามารถซะทีเดียว แต่ด้วยความที่ไชดท์อายุยังน้อย ทำให้เขาถูกครอบงำจากเบราน์ชไวน์อยู่มาก การปกครองของไชดท์จึงเป็นการปกครองที่กดขี่และขูดรีด

เมื่อสงครามกลางเมืองจักรวรรดิปะทุขึ้น ราษฎรเว็สเทอร์ลันท์ที่ทนต่อการกดขี่มานานก็พากันก่อกำเริบ ไฟรแฮร์แห่งไชดท์สามารถโดยสารชัทเทิลหลบหนีออกมาอย่างหวุดหวิดและเดินทางไปถึงปราการไกแอสบวร์ค แต่ก็เสียชีวิตจากบาดแผลในภายหลัง เบราน์ชไวค์โกรธแค้นมากจึงสั่งโจมตีเว็สเทอร์ลันท์ด้วยอาวุธนิวเคลียร์ เรียกเหตุการณ์นี้ว่า "การสังหารหมู่เว็สเทอร์ลันท์"